text:
AMATANGAZO
- UBUTUMWA BW'UMUYOBOZI MUKURU W'URUGAGA FDLR BUGENEWE ABACUNGUZI, INSHUTI ZA FDLR N'ABANDI BANYARWANDA KU ISABUKURU Y'IMYAKA 18 URUGAGA FDLR RUMAZE RUSHINZWE NO KU MUNSI MPUZAMAHANGA W'UMULIMO KUWA 01 GICURASI 2018.May 1, 2018
BACUNGUZI, BACUNGUZIKAZI, NSHUTI, BAVANDIMWE, BANYARWANDA, BANYARWANDAKAZI Tubaramukije mu ntego y'Urugaga rwacu FDLR. Nimugire UBUTABERA, AMAHORO n'UBWIYUNGE nyakuri byo nkingi y'AMAJYAMBERE nyayo. Tubifurije kandi amahoro n'umugisha biva ku MANA ishobora byose. Tariki ya 01 Gicurasi 2000, tariki ya 01 Gicurasi 2018, imyaka ibaye 18 Urugaga rwacu ...
- UBUTUMWA BW'UMUYOBOZI MUKURU W'URUGAGA FDLR HIBUKWA KU NSHURO YA 24 AMAHANO YAGWIRIRIYE U RWANDA KUWA 06 MATA 1994.April 5, 2018
BACUNGUZI, BACUNGUZIKAZI NSHUTI BAVANDIMWE BANYARWANDA, BANYARWANDAKAZI Turabaramutsa mu ntego y'urugaga rwacu FDLR: Nimugire UBUTABERA, AMAHORO n'UBWIYUNGE byo nkingi y'AMAJYAMBERE nyayo. Kuwa 06 Mata 1994, kuwa 06 Mata 2018, imyaka 24 irashize abanyarwanda bagwiriwe n'ishyano ubwo FPR- INKOTANYI yahanuraga indege yari itwaye umukuru w'igihugu HABYARIMANA JUVENAL ...
- UBUTUMWA BW'UMUYOBOZI MUKURU W'URUGAGA FDLR KU ISABUKURU Y'IMYAKA 57 YA DEMOKARASI NA REPUBULIKA MU RWANDA KUWA 28 MUTARAMA 2018.January 28, 2018
BACUNGUZI, BACUNGUZIKAZI, NSHUTI BAVANDIMWE, Turabaramutsa mu ntego y'Urugaga rwacu FDLR: Nimugire UBUTABERA, AMAHORO n'UBWIYUNGE nyakuri byo nkingi y'AMAJYAMBERE nyayo turangamiye twese. IMANA RUREMA nikomeze ibasesekazeho umugisha wayo kandi itubere twese umurinzi w'ukuri. Tariki ya 28 Mutarama 1961, tariki ya 28 Mutarama 2018, imyaka ...
- ITANGAZO LYA FDLR N° 2017-009 RIGENEWE ABACUNGUZI N’ABACUNGUZIKAZI.December 10, 2017
Muri ino minsi hari gukwirakwizwa inkuru z'ibihuha cyane cyane mu turere Abacunguzi bakoreramo mu burasirazuba bwa REPUBULIKA IHARANIRA DEMOKARASI YA KONGO hagamijwe kuyobya inshuti z'Urugaga FDLR, impunzi n'abandi banyarwanda ko ubu CNRD na FDLR biyunze. Mu bari gukwirakwiza ibyo bihuha harimo ...
- ITANGAZO LYA FDLR N° 2017-008 RIGENEWE ABACUNGUZI N’ABACUNGUZIKAZI.October 20, 2017
Muri ino minsi hari gukwizwa ibihuha cyane cyane mu turere abacunguzi bakoreramo mu burasirazuba bwa Congo hagamijwe kuyobya inshuti z'urugaga, impunzi n'abandi banyarwanda ko ubu CNRD na FDLR biyunze!!! Mu bari gukwirakwiza ibyo bihuha harimo abambari b'ingoma ngome ya Paul Kagame. Urugaga Ruharanira ...
- UBUTUMWA BW'UMUYOBOZI MUKURU W'URUGAGA FDLR BUGENEWE ABACUNGUZI, ABACUNGUZIKAZI N'INSHUTI Z'URUGAGA KU MUNSI MUKURU W'UMUGANURA WA 2017.July 31, 2017
Bacunguzi, Bacunguzikazi, Nshuti, Bavandimwe. Nimugire UBUTABERA buzatuma tugira AMAHORO arambye, UBWIYUNGE nyabwo n'AMAJYAMBERE kuri bose. Nk’uko tubimenyereye, tariki ya 01 Kanama ni umunsi ngarukamwaka Abanyarwanda twese twizihizaho umunsi mukuru w'umuganura. Mu muco nyarwanda, igihe cy’ihinga iyo cyabaga kigeze, ababyeyi bahaga abana babo ...
- UBUTUMWA BW'UMUYOBOZI MUKURU W'URUGAGA RUHARANIRA DEMOKARASI NO KUBOHOZA U RWANDA (FDLR) KU ISABUKURU Y'IMYAKA 55 U RWANDA RUBONYE UBWIGENGE.July 1, 2017
BACUNGUZI, BACUNGUZIKAZI BANYARWANDA, BANYARWANDAKAZI NSHUTI BAVANDIMWE Mugire UBUTABERA, AMAHORO n'UBWIYUNGE nyakuri bizatugeza ku MAJYAMBERE nyayo twese turangamiye. Tariki ya 1 Nyakanga 1962, tariki ya mbere Nyakanga 2017, imyaka 55 irashize igihugu cyacu cy'u Rwanda kibonye ubwigenge. Iyo ucukumbuye usanga amateka y'igihugu cyacu ari maremare kugira ...
- UBUTUMWA BW'UMUYOBOZI MUKURU W'URUGAGA RUHARANIRA DEMOKARASI NO KUBOHOZA U RWANDA (FDLR) KU MUNSI WAHARIWE IMPUNZI KU ISI YOSE KUWA 20 KAMENA 2017.June 19, 2017
BACUNGUZI, BACUNGUZIKAZI BANYARWANDA, BANYARWANDAKAZI NSHUTI BAVANDIMWE MPUNZI DUHUJE AKABABARO. Mugire UBUTABERA, AMAHORO n’UBWIYUNGE nyakuri bizatugeza ku MAJYAMBERE nyayo turangamiye. Tubifurije umugisha w'Imana. Buri mwaka tariki ya 20 Kamena ni umunsi wahariwe kuzirikana impunzi ku isi yose. Nk'uko amateka abigaragaza, umwanzuro (Résolution) no 55/76 wo kuwa 04 ...
- UBUTUMWA BW'UMUYOBOZI MUKURU W'URUGAGA RUHARANIRA DEMOKARASI NO KUBOHOZA U RWANDA (FDLR) KU MUNSI NGARUKAMWAKA W'UMWANA W'UMUNYAFURIKA KUWA 16 KAMENA 2017.June 15, 2017
BACUNGUZI, BACUNGUZIKAZI, BANYARWANDA, BANYARWANDAKAZI, NSHUTI BAVANDIMWE. Turabaramutsa mu ntego y'Urugaga rwacu FDLR, muhorane UBUTABERA, AMAHORO n'UBWIYUNGE nyakuri, bizatugeza ku majyambere nyayo turangamiye. Tubifurije kandi umugisha n'uburinzi biva ku MANA Umuremyi n'Umugenga wa byose. Tariki ya 16 Kamena ya buri mwaka isi yose yizihiza ...
- UBUTUMWA BW'UMUYOBOZI MUKURU W’URUGAGA FDLR BUGENEWE ABACUNGUZI, ABACUNGUZIKAZI N’INSHUTI Z’URUGAGA KU ISABUKURU Y’IMYAKA 17 URUGAGA RUMAZE RUSHINZWE, NO KU MUNSI MPUZAMAHANGA W’UMURIMO, KUWA 01 GICURASI 2017.April 26, 2017
BACUNGUZI, BACUNGUZIKAZI, INSHUTI, BAVANDIMWE. Turabaramukije mu ntego y’Urugaga rwacu FDLR: Nimugire UBUTABERA, AMAHORO, UBWIYUNGE nyabwo bizatugeza ku MAJYAMBERE nyakuri. Tariki ya 01 Gicurasi 2000 ni umunsi utazibagirana twibukaho ishingwa ry’Urugaga rwacu FDLR. Uyu munsi nanone turizihiza umunsi mpuzamahanga ngarukamwaka w’umurimo, ukaba n'umunsi mukuru ...
- UBUTUMWA BW'UMUYOBOZI MUKURU WA FDLR BUGENEWE ABACUNGUZI N' IZINDI MPUNZI KU ISABUKURU Y' IMYAKA 23 HIBUKWA IYICWA RYA PEREZIDA HABYARIMANA YUVENALI MU IHANURWA RY' INDEGE YARI IMUTWAYE KUWA 06 MATA 1994.April 7, 2017
BACUNGUZI, BACUNGUZIKAZI, NCUTI BAVANDIMWE, Nimugire UBUTABERA, AMAHORO n' UBWIYUNGE byo bizatugeza ku MAJYAMBERE arambye. Tariki ya 06 Mata 1994, tariki ya 06 Mata 2017, imyaka 23 irashize Abanyarwanda twibuka ihanurwa ry' indege yari itwaye Perezida w' u Rwanda HABYARIMANA Yuvenali na Perezida ...
- UBUTUMWA BW'UBUYOBOZI BUKURU BW'URUGAGA FDLR BUGENEWE ABACUNGUZI BOSE N'INSHUTI ZARWO KURI IYI TALIKI YA 28 MUTARAMA 2017 KU ISABUKURU Y'IMYAKA 56 YA DEMOKARASI IMAZE IVUTSE MU RWANDA.January 28, 2017
Bacunguzi, Bacunguzikazi, nshuti z'urugaga FDLR, taliki 28/01/1961 ni umunsi mukuru utazibagirana mu mateka y'igihugu cyacu u Rwanda. Abanyarwanda twese twibukaho ko ingoma mbi ya cyami yari yarazambaguje rubanda yasezerewe burundu bikorewe i Gitarama, igasimbuzwa REPUBURIKA na DEMOKARASI. Kuri uwo munsi abayobozi ...
- UBUTUMWA BW’UMUYOBOZI W’URUGAGA FDLR KU MUNSI MUKURU W’UBUNANI BWA 2017December 23, 2016
BACUNGUZI, BACUNGUZIKAZI, NSHUTI BAVANDIMWE, BANYARWANDA, BANYARWANDAKAZI Nimugire UBUTABERA n’AMAHORO nyabyo byo nkingi y’UBWIYUNGE n’AMAJYAMBERE nyakuri Abanyarwanda bakeneye. Tubifurije kandi UMWAKA MUSHYA MUHIRE WA 2017. Uzatubere umwaka w’amahoro aturuka ku MANA NYIRUBUBASHA, yo soko y’ukuri. Muri rusange ku itariki ya 01 Mutarama abantu bishimira ko bashoje ...
- UBUTUMWA BW’UMUYOBOZI MUKURU W’URUGAGA FDLR KU MUNSI MUKURU WA NOHELI 2016December 22, 2016
Bacunguzi, Bacunguzikazi, Bavandimwe, Nshuti z’Urugaga FDLR, Nimuhorane Ubutabera n'Amahoro, muharanira Ubwiyunge buzatugeza ku majyambere nyayo. By’umwihariko ku bakristu mwizihiza umunsi mukuru wa NOHELI, umunsi w'ivuka ry’Umwami n'Umucunguzi wacu YEZU KRISTU, umunsi wizihizwa buri mwaka tariki ya 25 UKUBOZA, nimugire umunsi mukuru mwiza. Umuryango ...
- UBUTUMWA BW'UMUYOBOZI MUKURU W’URUGAGA FDLR BUGENEWE ABACUNGUZI, ABACUNGUZIKAZI N’INSHUTI Z’URUGAGA.November 29, 2016
BACUNGUZI, BACUNGUZIKAZI, NSHUTI Z’URUGAGA FDLR, BAVANDIMWE DUSANGIYE GUPFA NO GUKIRA. Nyuma y’igikuba cyaducitsemo biturutse ku bugambanyi bwa bamwe mu bayobozi b’Urugaga, bigatuma bamwe mu Bacunguzi bigumura ariko bakaguma muri Kongo, abandi bagahitamo kwishora mu Rwanda, ndetse abandi bakaba basa n’abari mu rungabangabo, ...
- UBUTUMWA BW’UMUYOBOZI MUKURU W’URUGAGA FDLR BUGENEWE ABACUNGUZI N’INSHUTI Z’URUGAGA MURI IBI BIHE RUGEZEMO.November 25, 2016
BACUNGUZI, BACUNGUZIKAZI, NSHUTI Z’URUGAGA FDLR. Tubanje kubaramutsa mu ntego y'URUGAGA FDLR: Nimwimakaze UBUTABERA, muharanira AMAHORO n’UBWIYUNGE bizatugeza ku MAJYAMBERE nyayo buri munyarwanda asonzeye. Itariki ya 01/10/1990 yadukanye akaga n’akangaratete, yikoreje abanyarwanda bari basanzwe batuye biturije mu rwababyaye rukabonsa, rukabaheka, rukabakuza ndetse rukabashajisha ...
- UBUTUMWA BW’UMUYOBOZI MUKURU W’URUGAGA FDLR BUGENEWE ABACUNGUZI N’ABACUNGUZIKAZI N’INSHUTI Z’URUGAGA KU ISABUKURU Y’IMYAKA 57 REVOLISIYO YA RUBANDA IBAYE MU RWANDA.October 31, 2016
BACUNGUZI, BACUNGUZIKAZI, BAVANDIMWE, NSHUTI Z'URUGAGA. Nimugire amahoro y'Imana kandi muharanire iteka UBUTABERA, AMAHORO, UBWIYUNGE n’AMAJYAMBERE byo ntego y’Urugaga rwacu FDLR. Tariki ya 1 Ugushyingo 1959 - tariki ya 1 Ugushyingo 2016, imyaka 57 irashize habayeho Revolisiyo ya Rubanda mu gihugu cyacu cy’u ...
- UBUTUMWA BW' UMUYOBOZI MUKURU W'URUGAGA FDLR KU ISABUKURU Y'IMYAKA 54 U RWANDA RUBONYE UBWIGENGE.October 21, 2016
BACUNGUZI, BACUNGUZIKAZI BANYARWANDA,BANYARWANDAKAZI NSHUTI, BAVANDIMWE. Nimugire ubutabera, amahoro n'ubwiyunge nyakuri byo nkingi y'amajyambere nyayo turangamiye twese. Imana Rurema nibasesekazeho umugisha wayo. Tariki ya 1 Nyakanga 1962, tariki ya 1 Nyakanga 2016, imyaka 54 irashize u Rwanda igihugu cyacu dukunda rubonye ubwigenge. Kugira ngo ubwo ...
- UBUTUMWA BWA FDLR BUGENEWE ABANYARWANDA N° 2016-006. AMARESHYAMUGENI SIYO AMUTUNGASeptember 19, 2016
Mu nyandiko ndende bise: “RUSHAHO GUSOBANUKIRWA NO KUMENYA UMURYANGO NYARWANDA CNRD-UBWIYUNGE”, CNRD iyobowe na col Irategeka Wilson alias Lumbago (Ndagijimana Laurent) irihanukira ikabeshya abanyarwanda ibabwirako ibafitiye umugambi wo kubabohoza kandi ahubwo iri mu kiraka yahawe na Kagame abifashijwemo na ba mpatsibihugu ...
- UBUTUMWA BW' UMUYOBOZI MUKURU W' URUGAGA FDLR KU ISABUKURU Y' IMYAKA 55 KAMARAMPAKA IBAYE MU RWANDA.September 16, 2016
BACUNGUZI, BACUNGUZIKAZI, NSHUTI, BAVANDIMWE. Turabaramutsa mu ntego y' Urugaga rwacu FDLR: Nimugire UBUTABERA, AMAHORO, UBWIYUNGE nyakuri byo nkingi y' AMAJYAMBERE nyayo. Tariki ya 25 Nzeli 1961, tariki ya 25 Nzeli 2016, imyaka 55 irashize habaye itora KAMARAMPAKA mu gihugu cyacu cy' u ...


c: text/html

text:
News
Home > News > ITANGAZO RIGENEWE ABANYAMAKURU
ITANGAZO RIGENEWE ABANYAMAKURU
> 12 October 2014
Kuri uyu wa Gatatu, tariki ya 08/10/2014, Musanze kuri Fatima Hoteli hateraniye Inama yahuje abacuruzi n’ubuyobozi bw Akarere. Iyi nama yarigamije kurebera hamwe ibyagezweho n’Urwego rushinzwe ibiganiro hagati y’Abacuruzi na Leta RPPD rwatangiye gukora muri Musanze kuwa 20/2/2013.
Umunyamabanga Nshingabikorwa waruhagarariye Umuyobozi w’Akarere yashishikarije abacuruzi kwegera Leta kugira ngo buzuzanye ndetse abasaba ubufatanye mu kwitabira gushyira mu bikorwa ibisabwa n’Akarere ku nyungu rusange.
Perezida w’Abikorera wa Musanze Byusa Severin yashimiye Leta ubufatanye igaragariza abacuruzi kandi ashishikariza abacuruzi gutanga ibitekerezo ndetse no kugaragaza ibibabangamiye mu bucuruzi.
Daniel Nkubito ushinzwe gahunda ya RPPD muri RDB yagarutse kuri gahunda ya Leta mu gushyiraho ingamba zo guteza imbere ubukungu bw’Igihugu kandi ashimangira ko RPPD ari imwe muri izo ngamba. Yashimiye kandi abagore mu uburyo bitabira iyi gahunda ya RPPD.
Bimwe mu byingenzi byagaragajwe byagezweho na Gahunda ya RPPD n’uko:
• Ubu perezida wa PSF ajya muri Njyanama y’Akarere kandi mbere yuko imisoro ishyirwaho abikorera bayitangaho ibitekerezo bakayemeranwaho n’ Akarere
• Amafaranga yishyurwaga parikingi buri saha 100Frws ubu nyuma y’ubuvugizi binyuze muri RPPD abacuruzi batanga 5000 ku kwezi aho gutanga 15000.
• Umukozi ushinzwe abacuruzi n’amakoperative mu Karere ubu afasha abacuruzi gukurikirana dosiye zabo zaka inguzanyo muri BDF
• Abagore bahoze bacururiza mu muhanda ubu bibumbiye muri koperative bahawe ikibanza cyo gucururizamo mu isoko ndetse banafashwa no kubona inguzanyo.
Abacuruzi bishimiye cyane iyi gahunda, ndetse banashimira ubuyobozi uburyo bubaba hafi bukabashafa kwiteza imbere. Banagaragaje kandi ibikiri imbongamizi ku bucuruzi muri Musanze bizaganirwaho mu biganiro bizakurikira, iby’ingenzi ni:
Ikibazo cy’umuriro ugenda ugaruka ku mahoteri na za resitora;
Ikibazo cy’ubumenyi ku misoro n’isoresha
By’umwikariko hagaragaye ikibazo cy’abagore babuzwa n’abagabo babo gukora ubucuruzi bwambukiranya imipaka.
Daniel Nkubito, RPPD Secretariat/RDB
Rose Kanyange/RPPD Secretariat/PSF

robotstxt: allowed

filter: keep


text:
Umugabo uvuga ko ari umuhanuzi ukomoka muri Repubulika Iharanira Demukarasi ya Congo yateraguwe ibyuma n’umugabo wamusanze mu nzu ye yambaye ubusa ari kumwe n’umugore we avuga ko arimo kumusengera
Umugabo uvuga ko ari umuhanuzi ukomoka muri Repubulika Iharanira Demukarasi ya Congo yateraguwe ibyuma n’umugabo wamusanze mu nzu ye yambaye ubusa ari kumwe n’umugore we avuga ko arimo kumusengera
Umugabo uvuga ko ari umuhanuzi ukomoka muri Repubulika Iharanira Demukarasi ya Congo yateraguwe ibyuma n’umugabo wamusanze mu nzu ye yambaye ubusa ari kumwe n’umugore we avuga ko arimo kumusengera.
Mu mpera z’icyumweru dusoje ni bwo uyu mugabo yafatiwe i Nyamirambo mu mu Mujyi wa Kigali avuga ko yari yagiye gusengera abagize uwo muryango nkuko ngo yari asanzwe abikora.
Aganira na KTv yavuze ko yari asanzwe ajya muri urwo rugo kubasengera, akavuga ko yabanje kumenyana n’umugore kuko ngo uwo mugore yajyaga amujyana iwabo (aho avuka) ku Muhima akajya gusengera ab’iwabo, nyuma rero ngo ni bwo uwo mugore yaje gushaka maze ngo akajya ajya no mu rugo rwe i Nyamirambo kumusengera we n’umugabo we.
Asobanura umubano yari asanzwe afitanye n’uwo muryango yagize ati: “Buri munsi nagendaga muri iriya nzu mu buryo bw’ubucuti kubera ko iwabo w’uriya mugore ku Muhima nabafashaga mu buryo bw’amasengesho nk’umuntu ufite ukwizera kubaruta.”
Uyu mugabo avuga ko ubusanzwe yajyaga kubasengera bakamuha itike imusubiza aho yari acumbitse i Gikondo, gusa ngo kuri iyo nshuro, yagiye kubasengera asangayo umugore barasenga bageza saa yine maze ngo umugore amuburira itike imucyura i Gikondo ahitamo kumuha icyumba akarara agataha bucyeye.
Ati: “Uyu munsi yari yageze saa yine z’ijoro ataraza (umugabo) umugore arambwira ngo nta tike mfite yo kuguha izi saha, dore ijoro ryarangije kugera anyereka icyumba ndaryama, ninjiye mu cyumba njya kuryama saa yine.”
Nyuma yo kugera ku buriri, uyu mugabo uvuga ko ari umuhanuzi ngo yiyambuye imyenda yose araryama ariko hashize akanya gato yumva umugore aramubyukije ngo bongere basenge.
Ati: “Nafunze amaso iminota 30 umugore ahita yinjira yambaye agatenge, arambwira ati sohoka mu cyumba dusenge kuko ndumva ubwoba bunzamutse, negutse ngiye kwicara kuko nari nambaye ubusa, umugabo we yahise akubita urugi, yari afite icyuma ahita akintera, ndamufata, antera icyuma bwa kabiri mpita musunika, ndasohoka, ngeze hanze nsanga umukozi yari yabigambanye n’uriya mugabo batangira kundwanya ndabasunika ndiruka kubera ubwoba n’amaraso yari arimo kuva ari menshi ngeze imbere abantu baramfata barangarura.”
Avuga ko atari asanzwe asengeraga umugore wenyine, ndetse ngo n’umugabo yari yaramugiriye icyizere dore ko ngo yigeze kumusengera akabona akayabo k’amafaranga.
Ati: “Nabasengeraga bose, n’umugabo we namurambitseho ibiganza ahita abona Miliyoni esheshatu z’amafaranga y’u Rwanda, ampa ibihumbi 20 yo kugura fanta tugirana icyizere.”
Avuga ko kuba yari yemeye kurara mu nzu y’abo bantu ari uko bari babuze itike imucyura bigatuma yemera kurara kuko ngo yumvaga nta kibazo kuko bagiranye icyizere.
Ati: “Uyu munsi (umugore) yari yabuze amafaranga ya moto, aravuga ati uyu muntu udusengeye, ntakwiye gusohoka iyi saa yine akagenda n’amaguru akajya i Gikondo kandi nta n’igiceri cy’ijana afite, aravuga ati Profete dore icyumba uryame.”
Yakomeje avuga icyo yazize agira ati: “Ikibazo kirimo nuko umugabo yagize ishyari kuko mpora nza buri munsi, umugabo yagize ishavu, agira ishyari,.. ntabwo yari asanze ndi hejuru y’umugore we ndimo gukora ibintu.”
Ibitekerezo
Uyu wiyita umuhanuzi,ahubwo ntamutima agira.IMIGANI 10:13 handitse ngo KUMUNWA WUJIJUTSE HABONEKA UBWENGE,ARIKO IBITUGU BYUDAFITE UMUTIMA BIHANISHWA INKONI. ngo yaramusengeye abona ama milion,ahubwo urumutubuzi bivuzeko nomugusenga ubatuburira. Mwibukeko Bible handitse ngo nimubura ubwenge nzabareka.nabandi barebereho. Kanda hano umusubize
Ariko se aba basenga nabasengerwa ntatorero bagira kuki badafashirizanya kumugaragaro. Si abahanuzi ni abapfumu Kanda hano umusubize
Abakunda ibintu nababwira iki? Bizarangira satani abasenyeye byose kdi nta nibintu mufite nonese wowe usengera abandi nta nikitike ufite iyo Mana ikubonera tike ikujyana ntikubonere ikugarura iyo mana isabiriza itishoboye yashobora guha abo usengera iki? Bizakugora Bwana Profete shaka Yesu abanze agukize ububi bwa simoni w'umukonikoni ,ubwa Akani nubwa Kayini bwuzuye muri wowe . Kanda hano umusubize
Abakunda ibintu nababwira iki? Bizarangira satani abasenyeye byose kdi nta nibintu mufite nonese wowe usengera abandi nta nikitike ufite iyo Mana ikubonera tike ikujyana ntikubonere ikugarura iyo mana isabiriza itishoboye yashobora guha abo usengera iki? Bizakugora Bwana Profete shaka Yesu abanze agukize ububi bwa simoni w'umukonikoni ,ubwa Akani nubwa Kayini bwuzuye muri wowe . Kanda hano umusubize
Abakunda ibintu nababwira iki? Bizarangira satani abasenyeye byose kdi nta nibintu mufite nonese wowe usengera abandi nta nikitike ufite iyo Mana ikubonera tike ikujyana ntikubonere ikugarura iyo mana isabiriza itishoboye yashobora guha abo usengera iki? Bizakugora Bwana Profete shaka Yesu abanze agukize ububi bwa simoni w'umukonikoni ,ubwa Akani nubwa Kayini bwuzuye muri wowe . Kanda hano umusubize
nigute Umuhanuzi abura ibiceli byo gutega moto,ahubwo izo nimburamukoro kuko gusengera abantu ntakiguzi nakimwe kigomba kubamo. Kanda hano umusubize
Uwomupasitiri Nuwimitwepe!Nindayambi Ahubwo Nimanayamutanze Natihana Ahubwononeho Imutanga Kd Azahagwa Kanda hano umusubize
Uyu mutipe kurwanjye Ruhande ni Umusambanyi kabuhariwe pe! ubundi umuntu w' umugabo ajya kuryama akambara ubusa murugo rw' abandi ra? Nta sengeti, ntakariso , ababya tu!!!!!!! Kanda hano umusubize
Sukose? Wagirango yararaye kwanyina.ubundi mbona byaba byiza gusengana numuntu wabanje kwibwirana nawe ukabanza ukamenya ubushobozi bwe, uburere bwe,mbese ukamenya uyumuntu ugusengera akurusha iki.naho gutega umutwe bagafataho ngo baragusengera gusa faaaaa, uyu Ni ntabwenge. Kanda hano umusubize
abapasteri bo muri kongo batekimitwe nukubitondera Kanda hano umusubize
abo bapaster batarinda ubuhamya ubwo ntibasebya ivugabutumwa koko ? ko téléphone zage urara murugo rwumugabo gute utamuhamagaye. Kanda hano umusubize
Non Kobamujomvy Imbugita Yarapfuye Canke Ntacoyabay? Kanda hano umusubize
Umva sha!!! Pastor utagira ubwenge!!! Harya ubwo gusengera umuntu wiyambuye Bible yabyemeye ryari??? Burimusi murugo rwumugabo!hhhh! Bakanaguha tike!Wa muteka mutwe ahubwo wowe lmana yagushyize ahabona nabandi nkawe barebereho....! Muakoze kbs ahubwo muzad ukurikiranire iherezo cyiki kubazo Kanda hano umusubize
Pasiteri ubura itike igucyura nabo musengana hakabura numwe ugutegera moto urumva byari gutanga iki? Ahubwo wagizimana ko ataguhwanyije. Kanda hano umusubize
Niba atamusanze hejuru yuwo mugore yamuhoye ubusa sha pole kbs niyihangane. Kanda hano umusubize
Uwo Mugabo Niba Koko Atabeshya Yarenganye Rwose Ark Yihangane Nizereko Ahaboneye Isomo Ntawizera Umwana Wumuntu Kanda hano umusubize
Aba biyita ngo ni Abahanuzi,kimwe na pastors benshi,bamaze abagore n'abakobwa.Muli Nigeria,hari Pastor uherutse gutera inda abagore 20 basengera mu idini rye.Police imubajije impamvu asambana,ayibwira ko ari "imana yamutegetse kubatera inda".Nawe ushaka waca kuli Google ukirebera abo bagore yateye inda bose batwite.Uwo pastor yitwa Timothy NGWU.No mu Rwanda nuko.Muli 2004,Pastor witwa Murenzi Janvier yashinjwe muli CID n'abakobwa benshi.Bamushinje kubasambanya ababeshya ko azabajyana muli Amerika.Nubwo biyita abakozi b'imana,Pastors benshi baba bishakira ifaranga,sex n'ibyubahiro,bitwaje Bible.Bene aba Yesu yabise "IBIRURA byitwikira uruhu rw'intama" nkuko Matayo 7:15.Imana idusaba kubahunga.Ikibabaje nuko bagira abayoboke ibihumbi n'ibihumbi. Kanda hano umusubize
NAMAKOSA,KUJAGUSENGA,IWABANDI,KANDININTEKAMUTWE Kanda hano umusubize
Uyu muhanuzi w'ibinyoma ati: " NARAMUSENGEYE AHITA ABONA MILIYONI ESHESHATU z'amafaranga !! " >> NGIBYO NYINE IBYO ABANTU BASHISHIKARIYE kuri abo bahanuzi: INDAMU (UBUKIRE) Ibi ku muntu usoma ibyanditswe byera, akanabisobanukirwa, NTA GITANGAJE KIRIMO, kuko byose Pawulo YARABIHANUYE. *2Tim.4:3: «kuko IGIHE KIZAZA batazihanganira inyigisho nzima, ahubwo kuko amatwi yabo azaba abarya, yifuza kumva ibibanezeza , BAZIGWIRIZA ABIGISHA BAHUJE N'IRARI RYABO.» >> Irari ryabo, ni ukuba abaherwe. Abo bigisha rero babibashamo, BAKABASENGERA, ngo babone urufanga, visa, ... >> Kuba barenzaho no kubasambanyiriza abagore, nta gitangaza kirimo. Kuko Imana itubwira ko abo bose, ari abasengerwa ngo babone amafaranga, ari n'ubasengera, bose BONONEKAYE UBWENGE. Umuntu wononekaye ubwenge adasambanye, murumva yakora iki ? * 1Tim.6:5: «n'impaka z'abantu BONONEKAYE UBWENGE, bakamyemo ukuri, BIBWIRA YUKO KUBAHA IMANA ARI INZIRA YO KUBONA INDAMU .» >> Umuntu wese wibwira ko KUBAHA IMANA ARI INZIRA YO KUBONA UBUKIRE, yononekaye ubwenge. Ese Mariya na Yosefu BARI ABAHERWE ? Ese Yesu ari ku isi yari UMUKIRE ? Ese Pawulo wari utunzwe no kuboha amahema , YARI UMUHERWE ? >> Niba ABATANGIJE UBUKRISTO batari abaherwe, KUKI TWAKUMVA KO IMANA TWE IZADUHA UBWO BUKIRE, itahaye Mariya nyina wa Yesu, itahaye Yesu, itahaye Pawulo...? >> Nyamara izi nyigisho z'ubuyobe ZEREKEYE UBUKIRE, nizo ziri kwigishwa mu matorero, mu byumba by'amasengesho, mu butayu, muri abo BARWIYEMEZA MIRIMO MU GUSENGA ( Abo bazerera mu mazu, basengera abantu ngo babone ubukire). >> Izo ndindagire zononekaye ubwenge ( Usengerwa, n'umusengera ) Bombi BAZABONA ISHYANO. Kanda hano umusubize
Aha Usenga Yihangane Kandi Abasenga Mugire Ubwenge Kuko Nimana Yakurinze Kanda hano umusubize
Nonese umugabo yagize ishyari ate kandi mwaragiranye icyizere??uri umusambanyi wa nturi weee!!!Uhora uza buri munsi nyine kumusambanyiriza umugore ntubyumva se?!!! uri ingegera gusa!!! Kanda hano umusubize


text:
Karembure ni akagari ko mu murenge wa Gahanga,umwe mu mirenge igize akarere ka Kicukiro mu mugi wa Kigali. Aka kagari kimwe n’ utundi twose two muri aka karere karimo kuzamukamo ibikorwa bitandukanye by’ iterambere birimo imihanda n’ inyubako zitanukanye kandi zigezweho.
Mu rwego rwo gushyira mu bikorwa igishushanyo mbonera no kunoza imiturire mu karere ka Kicukiro, umushoramari witwa Gahakwa arimo kubaka amazu agezweho mu murenge wa Gahanga arinaho akarere karimo kubaka ishuri ribanza rya Karembure.
Umuyobozi w’ akarere ka Kicukiro Dr Nyirahabimana Jeanne yatangarije UMURYANGO ko iri shuri ry’ igorofa niryuzura rizafasha abana bo muri ako gace kuko bakoraga urugendo rurerure bajya kwiga.
Yagize ati “Abana ba hano I Karembure twabatekerejeho dusanga ari ngombwa ko tuhubaka rino shuri kuko bakora urugendo rurerure bajya ku mashuri, bamwe bajya kwiga ku murenge wa Gahanga, abandi bakajya Kicukiro Centre ni urugendo rurerure ngira ngo mwabonye igihe mwahakoresheje kandi mwaje n’ imodoka”
Uyu muyobozi avuga ko atari iri shuri ryonyine ririmo kubakwa muri aka karere ahubwo harimo no kubakwa imihanda, ndetse n’ ikigo mbonezamikurire gifite ubushobozi bwo kwakira abana 200.
Dr Nyirahabimana asanga iki kigo mbonezamikurire kizafasha abana n’ ababyeyi kuko gifite aho ababyeyi bazajya bahererwa inyigisho, kandi bakabona n’ aho basiga abana bagiye mu mirimo.
Yagize ati “Igiti kigororwa kikiri gito, iki kigo mboneza mikurire y’ umwana ni mboneza mikurire nyine, ngira ngo mwagisuye mwabonye ko harimo ibibaho byo kwandikaho, igikoni ndetse n’ aho ababyeyi bazajya bahererwa inyigisho. Ababyeyi bajyaga bagira ikibazo cyo kubura hantu hizewe basiga abana babo.
Leta y’ u Rwanda ishyize imbere gahunda y’ ibigo mbonezamikurire y’ abana ndetse mu mpera z’ umwaka ushize yanashyizeho umuhuzabikorwa y’ iyi gahunda ku rwego rw’ igihugu ariwe Anita Asiimwe.
Mu mirenge ya Kigarama, Niboye na Gikondo yo muri aka karere ka Kicukiro harimo kubakwa imihanda ya kaburimbo muri quartier abaturage batuyemo mu rwego rwo kubarinda guhura n’ ivumbi cyangwa icyondo.
Biteganyijwe ko ishuri ribanza ririmo kubakwa I Karembure rizuzura ritwaye miliyari na miliyoni 800 z’ amafaranga y’ u Rwanda mu gihe ikigo mbonezamikurire cyo kizuzura gitwaye miliyoni 45 z’ amafaranga y’ u Rwanda.
Kicukiro ni kamwe mu turere dutatu tugize umugi wa Kigali. Ni akarere gafite igice kinini cyanewe guturwamo. Ubuyobozi bw’ akarere buvuga ko ibibanza byamaze ndetse n’ imihanda yamaze gukorwa aho ibyo bibanza biherereye.
Amafoto
Ikigo mboneza mikurire kirimo kubakwa mu karere ka Kicukiro gifite ubushobozi bwo kwakira abana 200
[Ishuri ry’ ikitegererezo ririmo kubakwa i Karembure rizabera igisubizo abana bajyaga kwiga kure
Amazu y’ ikitegererezo arimo kubakwa n’ umushoramari Gahakwa niyuzura azayakodesha cyangwa ayagurishe
Muri quaritier zo mu murenge wa Niboye hafi ya Kicukiro centre baciye ukubiri n’ ivumbi kubera imihanda ya kaburimbo bubakiwe n’ akarere ka Kicukiro
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Ngulinzira ni umwe mu banyapolitiki bitandukanyije n’Ishyaka ryari ku butegetsi (MRND) mu mwaka wa 1991, ajya mu ishyaka MDR.
Yagize uruhare rukomeye mu masezerano y’Amahoro ya Arusha ubwo yari Minisitiri ndetse na nyuma yo kuva kuri uwo mwanya yakomeje kubikurikiranira hafi ku buryo byarakaje cyane Leta ya Habyarimana Juvénal itarashakaga ko ayo masezerano asinywa.
Ngulinzira yiciwe ku musozi wa Nyanza ku Kicukiro ku mugoroba wa tariki 11 Mata 1994.
Ubuhamya bw’inzira y’umusaraba yanyuzemo we n’umuryango we kugeza yishwe, bwatanzwe n’umukobwa we Marie Yolande Ujeneza Ngulinzira, abinyujije ku rubuga rwe Zahaboo.com.
IGIHE yagerageje gufata bimwe mu bigize ubuhamya bwe, bigaragaza ahanini ubugwari bw’Ingabo za Loni zatereranye abari bahungiye ku Ishuri ryahoze ari ETO Kicukiro.
Mu buhamya yise ‘Le Onze Avril 1994, L’indifférence les a tués’ Ujeneza avuga ko tariki 7 Mata ari bwo Ababiligi bari mu ngabo za Loni zari zishinzwe kugarura amahoro mu Rwanda, MINUAR, baje iwabo mu rugo basaba Boniface Ngulinzira kumuhungisha we n’umuryango we, ngo kuko bari bafite amakuru ko abasirikare barindaga Perezida Habyarimana bagiye kuza kubica.
Ngulinzira n’umugore we, abana be bane n’abandi bana babiri bari mu rugo iwe, baherekejwe n’Ingabo za Loni bajyanwa muri ETO Kicukiro ahari izindi mpunzi.
Bamaze kugera muri ETO Kicukiro, ngo Abanyamahanga babaga aho batangiye guhungishwa, Ngulinzira na we asaba ko bamufasha guhunga we n’umuryango we.
Ujeneza ati “Captain Lemaire wari ushinzwe itsinda ry’ingabo zabaga muri ETO yarabyanze. N’izindi mpunzi zasabye ko nibura data we bamuhungisha ariko arabyanga. Data yahise amubwira ati “Niba mudashaka kundinda, munsubize iwanjye abe ariho mpfira, nabyo arabyanga.”
Tariki 11 Mata, ingabo za Loni zari muri ETO zafashe umwanzuro wo gusubira iwabo, zivuga ko waturutse muri Loni nyamara nyuma byaje kugaragara ko wafashwe na Leta y’u Bubiligi yari imaze gupfusha abasirikare 10 barindaga kwa Minisitiri w’Intebe, Uwiringiyimana Agathe.
Ubwo abasirikare b’Abafaransa bazaga gutwara ingabo za Loni zari muri ETO, Ngulinzira yabasabye kumuhungisha baramwemerera ariko Lemaire nanone arabyanga.
Ujeneza akomeza agira ati “ Yasabye uwari uyoboye ingabo z’Abafaransa ko yamuhungishiriza umuryango, amubwira ko ntacyo bitwaye. Ati ‘Turabajyana hafi ya Ambasaderi w’u Bufaransa, ho muraba mufite umutekano.’ Byarangiye Captain avuze ngo ‘nimujyana n’uwo mugabo murahura n’ibibazo.”
Uko abasirikare ba Loni bapakiraga ibikapu byabo, niko hanze ya ETO Interahamwe zari zirekereje ngo bagende zitangire kwica, Abatutsi bari bahungiyemo.
Ati “Hirya twabonaga Interahamwe zizenguruka ishuri twarimo, zifite inyota yo kumena amaraso […] Hari impunzi zasabye ko basiga bazirashe aho kuzisiga ari nzima.”
Ujeneza avuga ko ubwo ingabo za Loni zasohokaga muri ETO, zahamagaye zivuga ko hari bimwe mu bikoresho zihibagiriwe ariko ntizavugamo ko hari impunzi zidafite kirengera zihasigaye.
Impunzi zagerageje kuryama mu nzira ndetse no kwitambika imodoka zari zitwaye abo basirikare ariko biba iby’ubusa.
Ati “Impunzi zagerageje kubirukaho zibasaba kutabasiga ndetse zimwe zigerageza gutangira imodoka zabo. Barashe mu kirere, impunzi zisubira inyuma n’ubwoba.”
Akomeza agira ati “Ingabo za Loni zaradusize mu gihe kuhaba gusa byari bihagije ngo Interahamwe zitadutera.”
Ngulinzira amaze kubona ko abasirikare bari babafatiye runini bagiye, yafashe umwanzuro wo guhunga, akava muri ETO Kicukiro ariko ntibyamuhiriye kuko ageze imbere gato we n’umuryango we bahise bagwa mu itsinda ry’Interahamwe.
Ujeneza yifashishije igitabo cya nyina yagize ati “Mu nzira Interahamwe zaraduhagaritse, zitwambura amafaranga n’imikufi. Batujyanye ku muyobozi wabo, batubwira ngo ‘Ntimutinye, mwaduhaye amafaranga n’imikufi byanyu, rero ntimugire ikibazo.”
Mu rugo rw’Interahamwe, hashize akanya abasirikare batandatu mu barindaga Perezida baba barahageze. Basabye Ngulinzira kuvuga izina rye abanza kubyanga bamutunga imbunda.
Ujeneza ati “Abasirikare barindaga Perezida binjiye mu rugo rw’Interahamwe, basaba Papa kuvuga izina rye. Papa yabanje kubyanga, we na mama babatunga imbunda.Yavuze amazina ye, bahita bamusaba kubakurikira.”
Uwo munsi nibwo Ngulinzira aherukana n’umuryango we amaso ku maso.
Mu buhamya bwe, Ujeneza akomeza ati “Papa bamujyanye ku musozi wa Nyanza, yicwa tariki 11 Mata ku mugoroba. Byabaye ngombwa ko dutegereza mu mwaka wa 2000 ngo tubone umutangabuhamya watubwiye ko papa yabanje kwinginga abagiye kumwica, ababwira ko kumwica ari uguhemukira igihugu. Hari abashatse kureka kumwica ariko ku bw’amahirwe make si bose babyemeye.”
Uwo musozi wiciweho Ngulinzira, ni nawo wari umaze kwicirwaho abandi Batutsi n’abataravugaga rumwe na Leta bagera ku 3000, bose bari bahungiye kuri ETO Kicukiro.
Ujeneza avuga ko we na nyina n’abavandimwe be, nabo banyuze mu nzira y’inzitane kugira no barakoke mbere yo kubona amahirwe yo kuva mu Rwanda muri Nyakanga 1994.
Ati “Mu mezi atatu buri munsi twasimbukaga urupfu.Twahuraga buri gihe n’abagiraneza bagiye baduhisha, bakatugaburira, hari n’ababuze ubuzima ku bwacu.”
Ujeneza avuga ko nibura ingabo za Loni iyo zibarekera mu rugo aho kuza kuhabakura zibizeza ko zizabarinda ntizibikore.
Ati “Ingabo za Loni nizo zaje kutuvana mu rugo, ababyeyi banjye bari bashyize ubuzima bwabo n’ubw’abana babo mu biganza by’ingabo za Loni […] Wenda abaturanyi bacu twari tubanye neza bo bari gushobora kuduhisha.”
Imiryango itatu yarokokeye kuri ETO Kicukiro irimo n’uwa Ngulinzira yatanze ikirego, bashaka ko uruhare rwa Leta y’u Bubiligi n’abasirikare bakuru babwo batatu rujya ahabona.
Abo basirikare barimo uwatanze itegeko ryo kuvana ingabo za Loni muri ETO, Colonel Luc Marchal wari Umuyobozi wungirije wa Minuar, abyemeranyijeho na Colonel Joseph Dewez wayoboraga Ingabo z’Ababiligi i Kigali. Luc Lemaire wari uyoboye ingabo zari muri ETO ni we wabishyize mu bikorwa.


text:
Ihohotera rishingiye ku mubiri
Gukomeretsa ku mubiri, gukubita, gusunika, kuruma, gutwika, kwica, kuniga, hakoreshejwe cyangwa hadakoreshejwe intwaro.
Ibi byose bishobora gukorwa hakoreshejwe n’ubundi buryo bwiyongera kuri biriya,harimo gutera ubwoba uwo mubana, abagize umuryango, inshuti, umunyamahanga, cyangwa undi wese ufiteho ububasha.
Ihohotera rishingiye ku bitekerezo :
Rishobora kuba cyangwa kutaba mu magambo :
Gutukana, kuvuma, gupfobya, rimwe na rimwe abashakanye baterana ubwoba cyangwa bakabutera abo mu miryango yabo bashingiye ku myanya bafite mu buyobozi.
Kwigunga : gutuma umuntu ajya mu bwigunge ntagire aho ahurira n’inshuti umuryango, kubuzwa uburenganzira bwe cyangwa kubuzwa uburenganzira bwo gutembera.
Byavuye mu mfashanyigisho igenewe amahugurwa ku ihohoterwa rishingiye ku gitsina yateguwe na minisiteri y’uburinganire n’Iterambere ry’umuryango


text:
Mu ngo zitari nke iyo umugore ariwe ufite akazi gatunze urugo bikunze kuzana amakimbirane mu ngo nyamara iyo ari umugabo ufite akazi umugore atagafite ugasanga ntacyo bihungabanya ku mubano w’abashakanye.
Bamwe mu bo twaganiriye batubwiye zimwe mu mpamvu zitera kutumvikana mu rugo iyo umugore ariwe ufite akazi umugabo ntako afite.
Kayitesi ni umukobwa warerewe mu muryango umugore ariwe ukora umugabo nta kazi agiye kutubwira uko yabonaga uwo muryango ubyifatamo :
“Nabonaga kenshi umugore n’umugabo bo mu muryango narerewemo bashwana bapfa ko umugore yazaga ananiwe umugabo yiriwe mu rugo agashaka ko umugore ariwe umufurira, akamuhanagurira inkweto kandi natwe twirirwanye mu rugo ariko ntiyemere ko twabimukorera ukabona ashaka kuvinisha umugore we”.
Kayitesi yakomeje atubwirako uku gushwana yabonana guterwa n’uko umugabo yabaga afite ipfunwe ryo kuba nta kazi agashaka gukandamiza umugore we ngo atazamusuzugura.Yagize ati : “ umunsi umwe natangajwe no kumva batongana bapfa ko umugabo ari kumwaka amafaranga yo kujya mu kabari kandi urebye uwo mugore yakoreraga amafaranga make atadutunga ngo hasaguke nayo mu kabari”
Ku rundi ruhande ariko ngo hari abagore nabo bitwaza ko aribo batunze urugo bikabatera kumva bategeka abagabo babo.
Umugabo utarashatse ko tumuvuga amazina afite umuryango w’inshuti ze ariko ngo umugabo ahora umuganyira amubwira ko umugore yamurembeje abona atakimwubaha nk’umugabo mu rugo.
Ngo umunsi uwo mugabo wagishaga inama inshuti ye yaramuhamagaye amubwira ko agiye guhunga urugo kubera agasuzuguro k’umugore. Ngo nk’iyo umugore yavaga ku kazi akenshi yazaga amubaza amakuru y’urugo nkaho ari umukozi akageza naho amutuka ngo umukozi yangiza ibyo guteka areba he ? N’ibindi byinshi bimwereka ko amusuzuguye ndetse ngo yigeze kumubwira ko agiye kwirukana umukozi umugabo ajye asigarana abana.
gusa aha umuntu yakwibaza niba kureba abakozi no kureba abana bisuzuguritse cyane cyane wirirwa mu rugo.
Ese turetse ibyo abo twaganiriye batubwiye, ubona kuba umugore ariwe utunze urugo byaba intandaro y’amakimbirane mu rugo ? Hakorwa iki ngo urugo rutekane ?
Basomyi ibitekerezo byanyu birakenewe ngo twubake umuryango uzira amakimbirane.
Kuki iyo umugore ariwe utunze urugo bitera amakimbirane ?
Mu ngo zitari nke iyo umugore ariwe ufite akazi gatunze urugo bikunze kuzana amakimbirane mu ngo nyamara iyo ari umugabo ufite akazi umugore atagafite ugasanga ntacyo bihungabanya ku mubano w’abashakanye.
Labels: uburinganire


text:
Polisi y’u Rwanda iratangaza ko ijoro rishyira Noheri n’umunsi mukuru wa Noheri umutekano muri rusange wari ntamakemwa.Yari iminsi yaranzwe n’urujya n’uruza mu gihugu hose, ikaba yararangiye neza haba mu miryango y’abaturage ndetse no mu mihanda itandukanye y’igihugu.
Umuvugizi wa Polisi y’u Rwanda Assistant Commissioner of Police (ACP) Theos Badege, mu izina rya Polisi y’u Rwanda yashimye imyitwarire n’imikoranire myiza abanyarwanda bagize mu ijoro rishyira Noheri ndetse no kuri Noheri kuko nta mpanuka ikomeye cyangwa ikindi kintu cyahungabanyije umutekano w’abanyarwanda, ibi bikaba byaratewe n’uko bahaye agaciro ubutumwa Polisi y’u Rwanda yakomeje kubagezaho bubasaba kuzizihiza iminsi mikuru mu mutuzo n’umutekano birinda ikintu cyose cyahungabanya umutekano.
Nko mu bindi bihugu byinshi byo ku Isi, ku itariki ya 25 Ukuboza Abakirisitu bizihiza umunsi mukuru wa Noheri aho baba bibuka ivuka rya Yezu (Yesu) Kirisitu, no mu Rwanda rero, kwizihiza uyu munsi mukuru mu byukuri byatangiye ku itariki ya 24 Ukuboza aho wasangaga abantu benshi bahugiye mu kugura ibyo bazifashisha mu kwizihiza uwo munsi ndetse no kugura impano zo guha inshuti zabo.
Kubera ibyo byose rero, Polisi y’u Rwanda nayo yifashishije imbuga nkoranyambaga n’ubundi buryo bwo kugeza ubutumwa ku banyarwanda itanga ubutumwa bubakangurira kuzizihiza iminsi mikuru mu mutuzo n’umutekano birinda icyahungabanya umutekano, kandi bikaba ariko byagenze nta cyawuhungabanyije.
Ni muri urwo rwego, umuvugizi wa Polisi y’u Rwanda Assistant Commissioner of Police (ACP) Theos Badege, yavuze ko kuri Noheri muri rusange mu gihugu hose nta cyahungabanyije umutekano.
Yavuze ati:”Umutekano mu gihugu hose wari nta makemwa, nta cyawuhungabanyije. Ibi byose turabikesha imikoranire myiza isanzwe hagati ya Polisi y’u Rwanda n’abaturage, kuko berekanye ikinyabupfura na Disipuline imaze kuba umuco mu banyarwanda kandi bakaba baranubahirije bakanashyira mu bikorwa ubutumwa twabagejejeho bwabasabaga kuzizihiza iminsi mikuru mu mutuzo n’umutekano.”
ACP Badege yaboneyeho umwanya wo kongera gusaba abaturage kuzakomeza gukorana neza n’inzego z’umutekano no kwitwara neza, iyi minsi mikuru isoza umwaka n’itangira umushya nayo ikazarangira mu mahoro.
Aha yavuze ati:’Umutekano utangirira ku muntu ubwe. Turasaba abantu kwishimana n’inshuti zabo, ariko bakirinda kurenza urugero, aho usanga bamwe bashobora kuzanywa inzoga bagasinda kandi bazi ko bari butware ibinyabiziga. Ni byiza ko uzumva yasinze yazareka gutwara ikinyabiziga ahubwo agashaka undi utanyweye akamutwara aho kugirango ashyire ubuzima bwe mu kaga.”
Yagiriye inama abaturage cyane cyane abajya gusenga no mu yindi myidagaduro, kutazasiga inzu zabo zidakinze cyangwa bakazagira undi bazisigaho wo kuzitaho, kugirango hatazagira abagizi ba nabi barimo abajura bazabaca mu rihumye bakiba ibyabo.
Yavuze kandi ati:”Aho abantu bazidagadurira hose bazirinde guteza urusaku rukabije kuko byaba ari uguhungabanya uburenganzira bwa bagenzi babo bazaba batagiye kwidagadura cyangwa bazaba bibereye mu bindi.”


text:
Igisubizo: Yesu ntiyabyawe n’Imana mu buryo bwa kimuntu. Imana ntabwo yashyingiwe hanyuma ngo ibone kubyara. Imana ntabwo yaryamanye na Mariya kugira ngo babyarane umuhungu. Yesu ni Umwana w’Imana kubera ko ari Imana yambaye umubiri w’umuntu (Yohana 1:1, 14). Yesu ni Umwana w’Imana kuko yasamwe na Mariya ku bw’imbaraga z’Umwuka Wera. Luka 1:35 haravuga ngo “Marayika aramusubiza ati “Umwuka Wera azakuzaho, n'imbaraga z'Isumbabyose zizagukingiriza, ni cyo gituma Uwera uzavuka azitwa Umwana w'Imana”.
Ubwo yaburanishwaga n’abakuru b’Ababayuda, Yesu yabajijwe n’Umutambyi Mukuru ati “Nkurahirije Imana ihoraho, tubwire niba ari wowe Kristo, Umwana w'Imana.” (Matayo 26:63). Yesu arasubiza ati “Wakabimenye, kandi ndababwira yuko hanyuma muzabona Umwana w'umuntu yicaye iburyo bw'ubushobozi bw'Imana, aje ku bicu byo mu ijuru.” (Matayo 26:64) Abo bakuru b’Ababayuda babibonye nko kwigereranya n’Imana (Matayo 26:65-66). Nyuma yaho, imbere ya Ponsiyo Pilato, “Abayuda baramusubiza bati “Dufite itegeko, ku bw'iryo tegeko akwiriye gupfa kuko yigize Umwana w'Imana.” (Yohana 19:7). Wakwibaza, ni ukubera iki kuvuga ko ari Umwana w’Imana byafashwe nko kwigereranya kwanamucisha umutwe? Impamvu ni uko abakuru b’Ababayuda bari bazi neza icyo Yesu yashakaga kuvuga mu kwiyita “Umwana w’Imana”. Urabona, Umwana w’Imana nawe aba afite “ubumana”. Gutinyuka kwemeza ko afite kamere imwe n’iy’Imana (muri make, kuba ari Imana nawe), byari kirazira ku bakuru b’Ababayuda; niyo mpamvu bamusabiye igihano cyo gupfa, nkuko Abalewi 24:15 habitegeka. Abaheburayo 1:3 habisobanura neza cyane: “Uwo kuko ari ukurabagirana k'ubwiza bwayo n'ishusho ya kamere yayo”.
Urundi rugero twarubona muri Yohana 17:12, aho Yuda yiswe “umwana wo kurimbuka”, kandi Yohana 6:71 hatubwira neza yuko Yuda yari mwene Simoni. Ni ukubera iki se muri Yohana 17:12 yitwa “umwana wo kurimbuka”? Ijambo kurimbuka bivuga “kuvaho, gusenyuka, gutakaza agaciro”. Yuda nubwo atari umuhungu w’uwitwa “kuvaho, gusenyuka, gutakaza agaciro”, ibyo byari indangagaciro y’ubuzima bwe. Yuda yari ukurimbuka kwigize umuntu.
Ni muri ubwo buryo rero na Yesu yari Umwana w’Imana. Umwana w’Imana aba ari Imana. Yesu ni Imana yigize umuntu (Yohana 1:1, 14).
Ikibazo: Bivuga iki ko Yesu ari Umwana w’Imana?
Igisubizo: Yesu ntiyabyawe n’Imana mu buryo bwa kimuntu. Imana ntabwo yashyingiwe hanyuma ngo ibone kubyara. Imana ntabwo yaryamanye na Mariya kugira ngo babyarane umuhungu. Yesu ni Umwana w’Imana kubera ko ari Imana yambaye umubiri w’umuntu (Yohana 1:1, 14). Yesu ni Umwana w’Imana kuko yasamwe na Mariya ku bw’imbaraga z’Umwuka Wera. Luka 1:35 haravuga ngo “Marayika aramusubiza ati “Umwuka Wera azakuzaho, n'imbaraga z'Isumbabyose zizagukingiriza, ni cyo gituma Uwera uzavuka azitwa Umwana w'Imana”.


text:
Guhinduranya abayobozi b’imirenge igize akarere ka Nyamasheke ntabwo ari ibihano –Ndagijimana
Umunyamabanga Nshingwabikorwa w’akarere ka Nyamasheke, Ndagijimana Jean Pierre avuga ko igikorwa cyo guhinduranya abayobozi b’imirenge igize aka karere cyakozwe mu mpera z’ukwezi gushize kitari mu buryo bw’ibihano ahubwo ko ari ukongera amaraso mashya mu buyobozi bw’imirenge no kugira ngo abayobozi b’imirenge barusheho kugira ubunararibonye bw’imirenge itandukanye.
Ibi Ndagijimana yabivugiye mu muhango w’ihererekanyabubasha hagati y’Umunyamabanga Nshingwabikorwa w’umurenge wa Macuba ucyuye igihe ndetse n’uwamusimbuye; byabaye tariki ya 7/10/2013.
Iri hererekanyabubasha ryakozwe hagati y’uwari Umunyamabanga Nshingwabikorwa w’umurenge wa Macuba, Uwanyirigira Marie Florence kuri ubu wagiye kuyobora umurenge wa Bushekeri ndetse n’Umunyamabanga mushya w’umurenge wa Macuba, Uwimana Damas wayoboraga umurenge wa Karambi.
Iki gikorwa cy’ihererekanyabubasha cyabereye mu ruhame ku Biro by’umurenge wa Macuba, ahari hateraniye abaturage benshi bafite impano zo gushimira umuyobozi wabo ucyuye igihe ndetse n’izo kwakira umuyobozi mushya babonye.
Umunyamabanga Nshinwabikorwa w’akarere ka Nyamasheke, Ndagijimana Jean Pierre yashimiye abayobozi b’imirenge bombi ku mikorere myiza yabaranze mu kazi kabo aho bayoboraga kandi abifuriza gukomeza kunoza akazi mu mirenge mishya bahawe kuyobora.
Ndagijimana yaboneyeho akanya asobanurira abaturage ko iri hinduranya ry’abayobozi b’imirenge ritakozwe nk’uburyo bw’ibihano (mutation disciplinaire) ahubwo ko byakozwe mu buryo bwo kugenda bongera amaraso mashya mu mirenge kandi bikajyana n’impano zidasanzwe buri muyobozi w’umurenge yakoresha kugira ngo aho agiye kuyobora harusheho gutera imbere.
Ikindi Ndagijimana yabwiye abayobozi b’imirenge bahawe imirenge mishya, ngo ni uko ari n’uburyo bwo kubafasha kwiga imiterere n’imikorere y’imirenge itandukanye kandi bakabasha kumenya gukorana n’abaturage bo muri iyo mirenge yose.
Umunyamabanga nshinwabikorwa ucyuye igihe mu murenge wa Macuba, Uwanyirigira Marie Florence yashimiye cyane abaturage b’umurenge yayoboraga bitewe n’ubufatanye bwabaranze bakabasha gutera imbere kandi bakesa imihigo ku gipimo gishimishije.
Uwanyirigira akaba agira inama Umuyobozi mushya w’umurenge wa Macuba gukorana n’abaturage b’uyu murenge hitabwa cyane ku kuzamura iterambere ryabo kuko ngo abaturage b’umurenge wa Macuba banyotewe n’iterambere cyane ariko agasaba n’abaturage b’umurenge yayoboraga kurangwa no kumvira no kurushaho kugira uruhare mu bibakorerwa.
Uwimana Damas wahawe ububasha bwo kuyobora umurenge wa Macuba yavuze ko yiteguye gukorana neza n’abaturage b’umurenge wa Macuba kandi akaba azi neza ko bakunda gukora, bityo ngo akazaharanira ko bakomeza gutera imbere. Ikindi azibandaho muri uyu murenge ni ugukorana n’abaturage mu gucunga umutekano, by’umwihariko ku nkengero z’ikiyaga cya Kivu kuko uyu murenge uhana imbibi na Repubulika Iharanira Demokarasi ya Congo; kandi ngo ibyo bizajyana no gukemura ibibazo by’abaturage.
Ihererekanyabubasha mu bayobozi bose b’imirenge 15 igize akarere ka Nyamasheke rije rikurikira uguhindurwa kwabo kwabaye tariki ya 30/09/2013, aho nta muyobozi n’umwe w’umurenge wigeze ahama mu murenge yayoboraga cyangwa ngo hagire abahinduranya.
Iri hererekanyabubasha hagati y’abayobozi b’imirenge ryatangije ku wa Kane tariki ya 3/10/2013 rikaba risozwa kuri uyu wa Kabiri tariki ya 8/10/2013.


text:
Kubeshwaho N’Ibyiringiro
Ibyiringiro, icyizere : ni ijambo rihumuriza muri iyi si y’ihagarika mutima. Ni ijambo ridukomeza ku gihe kizaza twifuza ko cyaba cyiza kurusha icya none. Ariko niba igihe kizaza gikomeza gushidikanywaho, nta gitangaje ko iryo jambo rikomeza kugira insobanuro idashyitse. Koko ejo hazaza uko hakomeje kudasobanuka, iryo jambo naryo rikomeza kutumvikana uko riri. Kwiringira ikintu, mu mvugo isanzwe, bisobanura ko mu by’ukuri nta cyizere gihari.
«Tugomba kubeshwaho n’ibyiringiro » niyo mvugo yanyuma ya babandi bahagaritse kwizera.
Twiringira iki ?
Ubutabera mu bantu, amahoro hagati y’amahanga, gutera intambwe mu byo kurwanya ubugizi bwa nabi, konona ibidukikije, indwara, twiringira ko bizagenda neza. Ni bene ibyo byiringiro, ibikorwa by’ubutabazi n’imiryango yashyizweho n’abantu bigenderaho.
Buri wese afite uko yiringira iby’amagara mazima, iby’ibigenda neza mu muryango no mu murimo. Wumva hari ubukene bwo gutegereza ikintu runaka : ibiruhuko, ikirihuko cy’izabukuru, «iminsi myiza »…, «ibyo bikomeza umutima» nk’uko bivugwa. Nyuma hakaza urucantege : ibitatekerezwaga, kubara nabi, kutagera ku ntego, cyangwa…urupfu, rumwe rurogoya imigambi yateguranywe ubuhanga.
Kutanyurwa
Ibyo byiringiro byose bitwereka ko icyo umuntu yifuje kitabonetse, bigahamya kutanyurwa guhoraho kw’umuntu. Iyo kirogoya igahamya ko umuntu atabasha gukomeza bidashidikanywaho ejo hazaza no kutabasha kwikemurira ibibazo.
Buri wese azi ko ejo hazaza huzuyemo inzozi, n’igihe cyashize huzuyemo urucantege, ariko hakomeje gukoreshwa neza cyangwa nabi iryo jambo ridasobanutse : kwiringira, kwizera.
Abiga ibibazo by’umutwe bazakubwira ko ibyo ari inkingi y’ubuzima, kandi kwiringira gufite uburyo bwo kudukomeza, birahagije gutekereza kw’ijambo kwiheba n’ingaruka zaryo usanga kenshi ari mbi cyane.
Ntidushidikanya tuvuguruza icyo gitekerezo twahawe tunahamya tuti : birakwiye ko umuntu asigaho kwibeshya, akareka burundu icyizere kitari cyo yigiriraga akanakigirira abandi.
Kubera ko ubwo azaba yiteguye kwakira icyo Imana imuha isimbuza ibyo.
Ibyiringiro by’ubukristo
Mu mvugo ya gikristo, niyo ya Bibliya, ibyiringiro bifite indi nsobanuro. Mbere na mbere ni uko Imana ariyo iyikoresha kandi ikaba itatubeshya. Yiyita ubwayo «Imana nyir’ibyiringiro» (Abaroma 15,13).
Ibyiringiro bya gikristo ntibigira ikizinga cyo gushidikanya. Nibyo byonyine byizerwa kuko bishingira ku masezerano y’Imana, ubwo rero bikomeza umuntu ku gihe kizaza kizwi neza. Nibyo Ibyanditswe byita kwiringira rwose.
«Mwiringire rwose impano y’ubuntu muzazanirwa, ubwo Yesu Kristo azahishurwa» (1 Petro 1,13).
Kandi mu kinyuranyo cy’iby’umutima w’umuntu wibwira, ibyiringiro bya gikristo byamamaza ko ubifite anezezwa nabyo, aba afite noneho impanvu yo kubaho.
Amasezerano yabyo
Twavuga gusa amwe mu masezerano y’Imana ajyana n’ibyiringiro bya gikristo :
Ubugingo buhoraho bubonekera mu kwizera Yesu Kristo Umukiza, wapfiriye ku musaraba ngo adukize ibyaha (Tito 1,2).
Kugaruka kwa Nyagasani Yesu ngo ajyane Itorero rye, rigizwe n’abizera by’ukuri ba hose mu bice byose bya gikristo baba barimo. (Abafilipi 3,20).
Umurage w’ijuru uzanezererwamo hamwe na Kristo abazaba baramwizeye (1 Petro 1,4).
Ubwiza bwe azasangira n’abe (Abaroma 5,2).
Ariko igikomeye cyo mu byiringiro bya gikristo, ni Uwo iyo migisha yose ikomokaho, uwo Bibiliya yita : «Kristo Yesu byiringiro byacu» (1 Timoteo 1,1).
Kumubona no kubana nawe, bizaba bisubije ibyifuzo by’abe bose.
Bifite izihe mbaraga?
Ibyiringiro by’umukristo bimushoboza guhangana n’ibibazo byose by’ubuzima, gutekereza ku rupfu n’ibizaruheruka, gutandukana n’abadafite ibyiringiro…
Umukristo ategereje «ibyiringiro by’umugisha nibyo kuzaboneka k’ubwiza bwa Yesu Kristo, niwe Mana yacu ikomeye n’Umukiza, watwitangiye kugirango aducungure mu bugome bwose…» (Tito 2,13,14).
Maze akaramya ati:
«Imana y’Umwami wacu Yesu Kristo, niyo na Se ishimwe, kuko yatubyaye ubwa kabiri, nk’uko imbaraga zayo nyinshi ziri, kugira ngo tugire ibyiringiro bizima, tubiheshejwe no kuzuka kwa Yesu Kristo» (1 Petro 1, 3-4).
Ese ibyo byiringiro turabisangiye ?
Iyi nyandiko nta yindi ntego ifite uretse kukumenyesha ubutumwa Imana igenera buri wese ikoresheje Ijambo ryayo: Bibiliya.
Ntaho iyi nyandiko ihuriye n’amadini yishakira abayoboke.


text:
Bwishyura: Imurikabikorwa ngo rituma abaturage bamenya umusaruro uturuka mu mihigo y’umurenge
Kuri uyu wa 26 Kamena 2014, mu Murenge wa Bwishyura mu Karere ka Karongi habaye imurikabikorwa ry’abafatanyabikorwa mu iterambere maze ubuyobozi bw’Akarere ka Karongi bushimira abafatanyabikorwa b’ako bo muri uwo murenge kuko ibyo bakora ngo bimurikira abaturage bigatuma bihuta mu iterambere kandi n’imibereho yabo ikarushaho kuba myiza.
Bamwe mu baturage bitabiriye iri murikabikorwa bavuga ko igikorwa nk’iki gituma bamenya umusaruro uturuka mu mihigo y’umurenge wabo. Shyaka Sylvain, umwe muri bo agira ati “Hari inyungu zirimo kuko bituma njye n’abandi baturage muri rusange tumenya imihigo abayobozi baba barahize n’umusaruro wayo.â€
Umuyobozi w’Ihuriro ry’Abafatanyabikorwa mu Iterambere ry’umurenge wa Bwishyura (JADF), Urimubenshi Aimable, we avuga ko impamvu bakora iki gikorwa ari uko Umujyi wa Karongi ugizwe n’uyu murenge ufite umwihariko wo kugira abanyamahanga benshi kuko ari umujyi w’ubukerarugenda. Agira ati “Impamvu dukora imurikabikorwa nk’iri ni uko twebwe twakira ba mukerarugendo benshi kandi baba bakeneye kumenya neza uyu mujyi.â€
Mu gihe Umurenge wa Bwishyura ufatwa nk’Umurenge w’umujyi wa Karongi, Umuyobozi w’Akarere ka Karongi, Kayumba Bernard, na we ashima iri murikabikorwa kuko ngo rituma uyu mujyi urushaho kugaragara neza kandi ugakurura abagana aka karere. Agira ati “Ndashimira byihariye abafatanyabikorwa b’umurenge ibikorwa mwagiye mutugaragariza, ubushake bwo gukora igikorwa nk’iki, mukoze iyi ntambwe tuyihe muvuduko kurushaho.†Ibi akabivugira ngo bizatuma umujyi ushobora gukurura ba mukeragendo na serivisi zikiyongera maze byose bikagenda Bizana ingaruka nziza ku baturage.
Muri iki gikorwa, hanatanzwe impamyabumenyi (certificats) ku ntore ijana na mirongo ine na zirindwi zisoje urugerero. Cyakora abasaga umunani bakaba batazihawe kuko batitabiriwe urugerero ku buryo bukwiye. Muri iri murikabikorwa, hanabaye igikorwa cyo kuremera bamwe mu batishoboye muri uyu murenge barokotse jenoside yakorewe abatutsi.


text:
Benshi mu banyarwanda basobanukiwe neza umwuka wa gihake wihishe inyuma ya politiki y’ubutaka ya leta ya FPR, ariko ntibashobora kwerura ngo babyamagane ku mugaragaro kuko mbere yo guhuguzwa ubutaka FPR yabanje kubambura umudendezo n’ubwisanzure bwo gutangaza ibyo batekereza. Benshi bakora bivuye inyuma ngo biyubakire amazu, ariko birinda kumva ijwi iryo ari ryo ryose ribibutsa ko kubaka inzu ku butaka ukodesha n’aho byaba byitwa ‘ubukode burambye’ ari nko kubaka ku musenyi. Icyakora, bamwe mu bareba kure ntibiyemerera na gato kugokera ubusa bubaka ku butaka leta ishobora kubambura igihe ishakiye. Ahubwo bakoresha imbuto z’umurimo w’amaboko yabo mu kugira uruhare mu mahinduka azasubiza rubanda uburenganzira busesuye ku butaka bwaba ubwo bihahiye cyangwa ubwo barazwe n’abasekuruza. Bene abo ni abo gushyigikirwa bakaba n’urugero rwiza ku batifuza kuzahora mu bucakara bwa FPR n’abibone bayo.
Mu bucakura bwo mu rwego rwo hejuru bukubiyemo gukoresha amategeko akandamiza, uburiganya, ubuhendo n’igitugu, leta ya FPR yatesheje agaciro ihame ryari risanzwe rigenderwaho ry’uko mu Rwanda ubutaka ari umutungo wa rubanda. Bigaragara neza ko ibi leta ya FPR yabikoze igambiriye kwegurira buhoro buhoro umutungo w’ubutaka agatsiko kayiyoboye n’abambari bako. Ikibazo si uko leta ya FPR yemeye ko abantu ku giti cyabo bahabwa inkondabutaka (= freehold title), ni ukuvuga uburenganzira bwo kugira umutungo bwite w’ubutaka (= inkondabutaka). Ikibazo ni ivangura rigaragaramo, riheza abanyarwanda bafite amikoro aringaniye n’acirirtse n’abafite amikoro ahagije ariko bafatwa nk’aho badakwiye ibyiza nk’ibyo.
Amategeko yimika ubusumbane
Itegeko Ngenga No 03/2013/OL ryo kuwa 16/06/2013 rikuraho Itegeko Ngenga n° 08/2005 ryo kuwa 14/07/2005 rigena imikoreshereze n’imicungire y’ubutaka mu Rwanda mu ngingo yaryo ya 6, igika cya 2 n’icya 4 rigiri riti:
Uburenganzira ku nkondabutaka butangwa gusa ku butaka buriho inyubako n’ubuzikikije bwonyine bukenewe kugira ngo ibyo bwagenewe bishobore kuzikorerwamo.
Iteka rya Minisitiri N° 009/16.01 ryo kuwa 23/08/2011 rigena uburyo bwo kubona impapurompamo z’umutungo bwite w’ubutaka riteganya ibi bikurikira:
Ubutaka burebwa n’iri teka ni ubugenewe INYUBAKO zo guturamo, iz’inganda, iz’ubukungu n’ubucuruzi, iz’imibereho myiza y’abaturage, iz’umuco n’iz’ubumenyi nk’uko biteganywa mu ngingo ya 6 y’Itegeko Ngenga n° 08/2005 ryo kuwa 14/07/2005 rigena Imikoreshereze n’Imicungire y’Ubutaka mu Rwanda.1 (reba ingingo 2).
UMUSHORAMARI wese wujuje ibyangombwa biteganywa n’amategeko agenga ibikorwa bishorwamo imari ku butaka, ashobora gusaba guhabwa impapurompamo z’umutungo bwite w’ubutaka. (reba ingingo ya 4).
Mbere y’uko uwasabye impapurompamo z’umutungo bwite w’ubutaka azihabwa agomba kubanza kugirana na Leta amasezerano y’UBUGURE bw’ubutaka asabira impapurompamo z’umutungo bwite. (reba ingingo ya 11).
Ushishoje neza, usanga abashobora kubona inkondabutaka ari abantu bakeya cyane, bujuje nibura ibi bikurikira:
- Kuba ari abanyemari ku rugero rwo kwitwa ABASHORAMARI.
- Kuba barubatse INYUBAKO zihenze mu bibanza basabira ibyemezo by’inkondabutaka –ibishushanyo mbonera by’imijyi n’ahandi hagenewe guturwa bigaragaza uburyo amazu leta yifuza ko yubakwa arenze kure ubushobozi bwa benshi mu banyarwanda akaba inzozi ku muturage usanzwe.
- Kuba baragiranye na Leta amasezerano y’UBUGURE bw’ubutaka –ibi bitandukanye cyane no kugirana na Leta amasezerano y’ubukode (= leasehold).
Mu by’ukuri, ni bake rwose mu banyarwanda bashobora kuzuza ibisabwa abifuza guhabwa inkondabutaka. None se ni bangahe mu baturarwanda bafatwa nk’abashoramari? Ni bangahe bashobora kubaka amazu ahenze kuriya? Ni bangahe leta yakwemerera kugirana na bo amasezerano y’ubugure bw’ubutaka? Ni mbarwa rwose!
Kugarura politiki y’ibikingi
Mu gihe cya mbere y’ubukoloni, abantu bake cyane biyumvagamo ko basumbya abandi ubunyarwanda bigaruriye ubutaka bwa rubanda hakoreshejwe uburiganya, igitugu n’ubuhendo, maze babukoresha nk’inzuri ngari cyane zitwaga ibikingi. Abaturage basanzwe b’abahinzi ntibagiraga uburenganzira bwo kugira umutungo bwite w’ubutaka. Bahingaga aho batishije bakishyura amaboko yabo binyuriye ku mirimo inyuranye bakoreraga ba nyir’ibikingi cyangwa bagatanga igice cy’ibyo basaruye bitabujije ko bashoboraga konesherezwa nta nkurikizi.
Mu gushyiraho umwihariko wa bamwe mu mitungire y’ubutaka mu gihe cya none, leta ya FPR yari igamije kugarura iyo politiki y’ibikingi buhoro buhoro –n’ubwo inkondabutaka bahabwa zitagamije kubegurira ubutaka bwo kororeraho amatungo, kuba bubakaho amazu rubanda ruyakikije ihatirwa gukodesha ntaho bitaniye na gahunda yahozeho mu gihe cy’ubuhake. Nibura bitatu mu bigize ibisabwa abifuza inkondabutaka (kuba usaba inkondabutaka ari UMUSHORAMARI, wubatse INYUBAKO ZIGEZWEHO kandi wamaze kugirana na leta AMASEZERANO Y’UBUGURE bw’ubutaka) byatoranijwe n’abacurabwenge ba leta ya FPR mu bucakura bwinshi bagamije inyungu ebyiri z’ingenzi:
- Gushyiraho urukuta rukumira rubanda (= abantu bose bari mu mimerere itabemerera kuzuza ibyo leta isaba abashaka inkondabutaka) mu buryo bwo kubahindura abacakara batunzwe no guhinga ubutaka butari ubwabo bakaba ari nabwo buzima bazaraga abana babo. Ibintu biteye ku buryo nta yandi mahitamo abaturage baba bafite uretse guhinga ibyo bategetswe kuko baramutse batabigenje batyo bakwirukanwa ku butaka bakoreshaga maze bugakodeshwa abiteguye kubaho mu buzima bwa cishwa aha. Ku rundi ruhande, kuberako abacurabwenge ba FPR bazi ko hafi ya buri wese ugize icyo aronka yihutira gushaka uko yakwiyubakira inzu, bateze abo mu cyiciro cy’ubukungu buringaniye umutego wo guhora ibanyunyuzamo amafaranga y’ubukode bw’ibibanza bubatseho kuko n’ubwo baba bafite ubushobozi bwo kubaka amazu babamo n’ayo bakodesha abandi, ayo bubaka ntashobora kuzuza ibisabwa ngo bahabwe inkondabutaka. Abo mu icyiciro cyo hasi n’igiciriritse ntibubaka kuko ababigerageje basenyerwa. Babaho mu BUPAGASI bw’igihe cyose. Umutungo wabo ni uwimukanwa gusa, ugizwe ahanini n’ibyo baba bariye n’ibyo baba banyoye. Iyo barwaye indwara ikaze bahuhurwa no kuba ntacyo bafite bakwitabaza wenda nk’inzu ngo babe bayigurisha bishyure ikiguzi cy’ubuvuzi baba bakeneye.
- Guha intore butore (= ba nyir’igihugu) uburyo bwo kwigarurira buhoro buhoro umutungo w’ubutaka ubusanzwe ubarwa nk’umutungo leta itunze ku nyungu za rubanda, bakawuhindura umutungo bwite w’abantu ku giti cyabo. Aba, leta iborohereza kurushaho ibakingira ikibaba mu kunyereza amafaranga ava mu ikode abaturage batanga buri mwaka ku bibanza bibabarurwaho, anyunyuzwa mu baturage mu misoro y’umurengera n’aturuka mu bucuruzi leta ibafashamo kubona amasoko yuzuyemo uburiganya n’ubugome. Amafaranga babonye muri ubwo buryo niyo basubira inyuma bakayagura ubutaka bwa rubanda bakanayakoresha mu kubwubakaho, maze inyubako zakuzura, leta ikabubegurira ubuziraherezo binyuriye mu kubaha inkondabutaka.
Tekereza kuri ibi witonze. Mu mwaka wa 2015, mu turere tw’umujyi wa Kigali uko ari dutatu habaye amahererekanywa y’ubutaka 14,914.2 Niba abegukanye ubutaka bwahererekanijwe muri uwo mwaka baranahawe inkondabutaka, ufatiye ku gipimo mpuzandengo ko ikibanza kimwe mu byahererekanijwe cyaba cyari gifite nibura 25mX20m (= 500km2), uwo mwaka wonyine 10% (= 7.5km2) by’ubutaka bwose bwubatseho amazu y’abaturage mu mujyi wa Kigali (yaba ayo guturamo yaba ay’ubucuruzi cyangwa ay’inganda (= 75km2)), bwaba bwaramaze kwigarurirwa burundu n’abantu ku giti cyabo. Mu yandi magambo, umujyi wa Kigali wazaba waramaze kuba igikingi cy’itsinda rito ry’abantu ku giti cyabo mu gihe kitarenze imyaka 10, byakabya ikaba 20 cyangwa 30. Uko umujyi wazagenda waguka, niko ubutaka ubusanzwe bwagenewe ubuhinzi bukaba ubu budashobora gutangwaho inkondabutaka hakurikijwe amategeko ariho, bwazagenda buhindurwamo ubwo kubakwaho maze na bwo bukigarurirwa na bene muzehe n’abambari babo. Amaherezo benshi mu bagize rubanda bazibona barimo gukodesha amazu n’abantu ku giti cyabo ku butaka bwahoze ari ubwabo cyangwa ubw’abakurambere babo.
Kubera ko abahawe inkondabutaka baba bahawe ubutaka mu buryo bwa burundu, uko iminsi izagenda ihita ni na ko ubutaka ubu bubaruye kuri rubanda mu buryo bw’ubukode burambye buzagenda bwigarurirwa na bene ingoma. Ibyo bazabigeraho bakomeza kwifashisha leta yabo haba mu guhatira abaturage kububagurisha cyangwa mu kububambura hakoreshejwe uburyo bw’amategeko abogamira ku basizwe amavuta y’ubutore, agaheza rubanda. Umuntu yakwitega ko hatagize igihinduka, mu gihe runaka kiri imbere rubanda izaba itakigira uburenganzira ubwo ari bwo bwose ku butaka; ba sebahinzi bakazaba basigaye mu rwangaro rw’igihe cyose, abanyamugisha bagatungwa no gukoropa amagorofa y’intore butore nabwo kandi babanje kubihakirwa!
Niba igihe leta ya FPR yashyiragaho amategeko y’ubutaka agenderwaho ubu itari igambiriye kugarura politiki y’IBIKINGI n’UBUHAKE, niyasubiremo maze ihe abanyarwanda uburenganzira bungana mu bihereranye n’imitungire y’ubutaka.
Amayeri no kujijisha rubanda
Itegeko Ngenga No 03/2013/OL ryo kuwa 16/06/2013 rikuraho Itegeko Ngenga n° 08/2005 ryo kuwa 14/07/2005 rigena imikoreshereze n’imicungire y’ubutaka mu Rwanda mu ngingo yaryo ya 2, igika cya 11 n’icya 16 risobanura ko inkondabutaka ari ‘uburyo bwo gutunga ubutaka buha nyirabwo uburenganzira bwa burundukuri bwo‘ naho ubukode burambye (= leasehold) bukaba ‘amasezerano y’igihe kirekire Leta igirana n’umuntu kugira ngo akoreshe ubutaka anasarura ibibukomokamo, ariko akayishyura igiciro bemeranijweho‘.
Kubw’ibyo, imvugo ngo ‘mfite ubutaka‘ cyangwa ngo ‘naguze isambu‘ mu by’ukuri ikwiye gukoreshwa gusa n’abantu bahawe inkondabutaka. Abahawe impapuro izi zikunze kwitwa ‘ibyemezo bya burundu‘ nyamara ari ‘amazerano y’ubukode‘ bw’ubutaka yakozwe hagati yabo na leta, ntibakwiye gukoresha bene izo imvugo; ahubwo bakabaye bakoresha imvugo ngo ‘nkodesha ubutaka‘, ‘natisha umurima‘, ‘natijwe ikibanza‘ cyangwa ‘naragijwe isambu‘. Ibitari ibyo ni ukwihenda no kugwa mu mutego w’itekinika rya leta ya FPR. Bitinde bitebuke, n’abatabyumva neza ubu bazabisonukirwa maze bumirwe.
Ni koko, ubu abashobora kwivugaho ko batunze ubutaka mu Rwanda, ni abantu bake, bagomba kuba biganjemo intore butore, bamaze kubona impapuro nkondabutaka, nyuma yo kuba baragiranye na leta amasezerano y’UBUGURE bw’ubutaka bubatseho. Ibi bisobanura ko umubare munini w’abanyarwanda badashobora guha abana babo n’ababakomokaho umurage w’ubutaka kuko aho amasezerano y’ubukode azarangirira, leta izaba ishobora kutemera kongera kububakodesha. Abafite inkondabutaka nibo BONYINE bashobora kuraga urubyaro rwabo umutungo w’ubutaka, kuva ku bo bibyariye n’abuzukuru kugera ku bubivi n’ubuvivure n’abazakomoka kuri abo. Buri wese yakwifuza kugira uburenganzira nk’ubu. Niyo mpamvu leta nk’iya FPR, ibugenera bamwe ikabwima abandi, iramutse ivuzweho ko itabereyeho ineza ya rubanda ataba ari amakabyankuru. Ahubwo yagaragaje ko ibereyeho gutetesha intore butore, abandi bagasigara bahatanira kuba INKOMAMASHYI n’ ABATERUZI B’IBIBINDI.
Inama kuri leta ya FPR
Ihame ry’uko leta ishobora gukora ibinyuranye n’icyifuzo cy’umubare munini w’abaturage, ikabikora igamije guteza imbere bamwe, NTIRIRI MU NYUNGU ZA RUBANDA cyane cyane iyo rikoreshwa n’abiyumva ko barusha abandi UBUNYARWANDA. Ni koko kuba intore butore zibwira ko zifite ubushobozi bwo guhanga imirimo, gutekerereza abatarasizwe amavuta y’ubutore no kubabungabungira umutekano, NTIBIZIHA UBUBASHA BWO KWIGARURIRA IBYA RUBANDA. Ihame rikwiye kugenderwaho ni uko abanyarwanda bose bareshya imbere y’amategeko n’ubwo batanganya ubushbozi mu by’ubukungu. Icyemezo icyo ari cyo cyose gikwiye gushyirwa mu bikorwa ari uko gishyigikiwe na benshi mu banyarwanda kandi mu mudendezo n’ubwisanzure.
Kubw’ibyo, abayobozi bahagarariye abaturage bakwiye kuba baratowe mu bwisanzure hashingiwe ku ihame rya demokarasi mu matora ry’uko buri jwi ry’umuntu rigira agaciro nk’ak’iry’undi. Ariko kubera ubwikunde n’ubutamenya bushobora kugaragara ku rwego urwo ari rwo rwose bigatuma iryo hame ry’ibanze rya demokarasi ritubahirizwa, abaturarwanda bakeneye kuba bafite umudendezo wo kubitangaho ibitekerezo, kubyamagana no guharanira ko bihinduka kandi abanyamakuru bagashobora kubitangaza nta mususu cyangwa ubwoba bwo gutotezwa. Ibyo ni ngombwa kugirango ababa bashaka kuriganya abandi mu matora no gushyiraho politiki n’amategeko nsumbanyabantu bacibwe intege no gutinya ko rubanda yabimenya ikabiburizamo. Kuko ubu atari ko bimeze mu Rwanda, ishyaka rya FPR riramutse rishishikajwe n’ineza ya rubanda ryakora ibi bikurikira:
- Guhindura mu buryo bwihutirwa amategeko yose agaragaramo ivangura, hakubiyemo n’ay’ubutaka, rigamije gutanga uburenganzira bumwe kuri bose. Ikibazo cy’amategeko asumbanya abantu kimaze gukemuka, hakurikiraho kuyahuza n’ibyo rubanda yifuza. Iyo ntera ya kabiri yakorwa gusa ariko uko ubutegetsi bwa FPR buriho ubu buhinduye imikorere bukemera demokarasi n’ubwisanzure mu gutanga ibitekerezo.
- Gukora amavugururwa akenewe, rigafungura urubuga rwa politiki n’urw’itangazabitekerezo, rigamije gutuma amatora y’ubutaha akorwa mu mudendezo na demokarasi isesesuye. Abayobozi batorwa muri ubwo buryo bazasuzuma politiki y’ubutaka n’amategeko agenga imitungire n’imikoreshereze yabwo, bakabihuza n’ubushake bwa benshi.
Inama ku bahinzi n’aborozi
Abakoresha ubutaka bukorerwaho ubuhinzi, n’ubwo ari bo benshi mu gihugu, ntibashobora guhabwa ibyemezo by’umutungo bwite w’ubutaka. IMVUGO IKUNZE GUKORESHWA NA LETA NGO ABATURAGE NIBAJYE GUFATA IBYEMEZO BYA BURUNDU BY’UBUTAKA BWABO YUZUYEMO UBURIGANYA N’UBUHENDO BIKABIJE KUKO ICYO ABATURAGE BAHABWA ARI KONTARO Y’AMASEZERANO Y’UBUKODE, umuntu yagereranya n’inyandiko y’amasezerano yo kwatisha umurima.
Kubera ko umwuka wasunikiye FPR gushyiraho amategeko aheza rubanda mu mitungire y’ubutaka ntaho wagiye, bituma umuntu atakwitega ko izabikosora, niba ufite icyemezo cy’amasezerano y’UBUKODE bw’ubutaka wagiranye na leta ngo ubukoreshe mu buhinzi cyangwa ubworozi, ukwiye kwihatira gusobanukirwa neza ibi bikurikira:
- Umutungo wawe utimukanwa ugarukira GUSA ku nyubako cyangwa ibiti biri kuri ubwo butaka. UBUTAKA NYIRIZINA SI UBWAWE NA MBA.
- Leta ishobora kubukoresha icyo ishatse igihe cyose imyaka yagenwe mu masezerano y’ubukode mwagiranye yaba irangiye. Ariko na mbere y’uko iyo myaka irangira, leta ihisemo kubukwimuraho (= expropriation) yabikora NTA NGURANE Y’UBUTAKA cyangwa INDISHYI yabwo iguhaye. Uramutse nta nyubako cyangwa ibiti wari ubufiteho, WAGENDA AMARA MASA. Amagambo ya nyakubahwa Ndayisaba Fidèle, wari umuyobozi w’umujyi wa Kigali igihe yayavugaga, aboneka mu kinyamakuru Igihe cyo ku ya 28 Weruwe 2013, agaragaza neza igihagararo cya leta kuri iyi ngingo. Yasobanuye ko mu gihe cyo kwimurwa na leta ubutaka butishyurwa kuko ari ubwayo, maze atsindagiriza ko ibikorwa biburiho ari byo byonyine bitangirwa indishyi cyangwa ingurane.3
- Usanze bitabangamiye inyungu zawe mu buryo bumwe cyangwa ubundi, wagerageza kubyaza ubutaka wakodeshejwe umusaruro mwinshi ushoboka, waba inkwakuzi ukanihutira gukora ibishoboka byose ugamije gutera bya biti bibangikanywa n’ibihingwa cyangwa ishyamba ahatubatse amazu hose. Utabigenje utyo, mu gihe byaba bibaye ngombwa ko wimurwa, NTA NGURANE, NTA N’INYISHYU IYO ARI YO YOSE wakwitega guhabwa kuri aho hantu. Ariko nanone wazirikana ko leta ya FPR ifite uburyo bwinshi bwo kunyunyuza imitsi ya rubanda rw’abahinzi n’aborozi no kubajujubya, hakubiyemo n’uburenganzira bwo gufatira ubutaka ku mpamvu yishyiriyeho.4 Bityo hari ababonye ko ibyo byo gutera ibiti n’amashyamba no kubaka amazu nabyo bidahagije cyangwa ko mu mimere imwe n’imwe bishobora gusa nk’aho nta nyungu irimo, maze bahitamo gukora ibindi babona ko bitabashyira mu buja mu mayeri cyangwa ngo bibagushe mu gihombo. Ibyo ari byo byose, nyuma yo kumenya ibi, buri wese, nawe urimo, afite uburyo yagira amahitamo meza mu bihereranye n’imikoreshereze y’ubutaka YATIJWE na leta.
- Uramutse uhisemo guharanira ko ibintu bihinduka hagamijwe ko RUBANDA NAYO IHABWA INKONDABUTAKA waba ufashe umwanzuro nyamibwa.
Inama ku bubatse ku butaka bakodesha
Waba uri umuganga, umuhinzi, umusirikari, umupolisi, umucungamutungo, umunyapolitiki, umudipolomate, umushoferi, umunyamategeko, umunyamakuru, umwarimu, umushakashatsi…waba ukorera umushahara, wikorera ku giti cyawe, uri umushomeri cyangwa ukiri umunyeshuri…uwo waba uri we wese, URARUHIRA UBUSA NIBA NTACYO UBONA WAKORA KUGIRANGO UHABWE ICYEMEZO CY’UMUTUNGO BWITE W’UBUTAKA KURI BURI KIBANZA WUBATSEHO CYANGWA UTEGANYA KUBAKAHO. Uku ni ko kuri, n’ubwo kutaryoheye amatwi! Uraruhira ubusa niba ayo winjiza buri kwezi (bikoroheye, wiyushye akuya, bigusizemo imvune ku mubiri no mu bwonko, ugombye gutanga inyoroshyo cyangwa bishobora kuba byanaguteranije n’abavandimwe, inshuti cyangwa abafatanyabikorwa) uyashora mu bikorwa byo kubaka amazu no kugura ibibanza ku butaka bw’u Rwanda…KERETSE wenda niba ubigura ugahita ubigurisha abandi mu buryo bwo kwishakiramo inyungu ya vuba na bwangu. Ariko nabwo abo ubigurisha ari ntacyo bizabamarira ni ukubapfunyikira amazi!
Kutagira inkondabutaka mbere yo kubaka hamwe no gushidikanya ko umuntu yazayihabwa amaze kubaka ni byo byatumye abo leta y’u Bufaransa yasabaga gufatanya nabo kubaka ahahoze ikigo ndangamuco cy’u Rwanda n’u Bufaransa (Centre d’Echanges Culturels Franco-Rwandais) batabyitabira, maze amaherezo izibukira icyo kibanza. Ni koko, inkuru zo mu binyamakuru bitandukanye zigaragaza ko ubwo Ambassade y’u Bufaransa yatumiriraga abashoramari babishaka gufatanya nayo kuhubaka inzu igezweho nk’uko ubuyobozi bw’umujyi wa Kigali bwabisabaga, baciwe intege no kuba batari biteguye gushora imari yabo ku butaka bafiteho ubukode bw’imyaka 30 gusa, maze bakomeza guseta ibirenge kugeza ubwo Leta y’u Rwanda ifashe icyemezo cyo kwisubiza icyo kibanza.5 Uko ni na ko bizagenda ku banyarwanda bafite ibibanza ariko badafite amikoro yo kubyubakamo inzu ziri ku rwego leta ishaka ari nako kutagira inkondabutaka bituma nta n’undi witeguye gufatanya nabo cyangwa ngo abahe inguzanyo ihagije. Urugero, tekereza ku byabaye ku bantu bari barashoye amafaranga yabo mu gace k’ubucuruzi ko mu mujyi wa Butare kitwa ‘mu cyarabu’. Abari bahafite amazu y’ubucuruzi bahatiwe kuyafunga kuzageza igihe bazaba bamaze kuyasimbuza amagorofa agezweho! Mbese, umuntu yakwitega ko abatazabishobora bazemererwa kongera gufungura amazu yabo ngo bayakoreremo? Oya rwose. Ahubwo bashobora kuzafatwa nk’abadashoboye gukoresha neza ubutaka batijwe maze babwamburwe buhabwe abandi biteguye kubuzamuraho amagorofa nk’uko leta ibyifuza.
Clare Rant, impuguke mu by’imitungire y’imitungo itimukanwa, asobanura iby’ubukode bw’ubutaka n’inkondabutaka muri aya magambo: ‘having a leasehold [= ubukode burambye] means a person has the right to use a property for a set period of time, usuallly in return of a rent. At the end of the term, the property reverts back to the freehold owner [= nyir’inkondabutaka]. In contrast, a freehold is where the property is owned for an unlimited period of time‘. Ugenekereje mu Kinyarwanda, mu biheranye n’ubutaka, byavuga ngo ‘ukodesha yemerewe gukoresha ubutaka akodesha mu gihe runaka GIFITE IHEREZO akenshi anatanga amafaranga y’ikode. Nyuma y’icyo gihe uburengazira bwose bwo kubukoresha busubizwa nyirabwo ubufiteho inkondabutaka‘.6 Emma Lunn, umwanditsi w’inkuru y’ikinyamakuru The Guardian yo ku ya 3 Gashyantare 2013 yunze mu rya Clare Rant yifashishije amagambo ya Sebastian O’Kelly, umuvugizi w’ikigo cyazobereye mu by’ubukode burambye, Leasehold Knowledge Partnership, aho asobanura impamvu zo kwitondera iby’ubukode ku mitungo itimukanwa agira ati: ‘naïve leaseholders buy a flat and think that –more or less– they have bought the equivalent of a freehold home. In fact, they have bought a long-term rental…’, bishatse gusobanura ngo ‘abatereba kure bashobora kwibeshya ko kugura ikibanza gikoreshwa mu buryo bw’ubukode bihwanye no kugura ubutaka mu buryo bwa burundu, nyamara baba bibeshya kuko icyo baba baguze ari ubwo bukode nyine bw’igihe runaka‘.7
Inama ni uko warushaho gushakisha uburyo wabonamo inkondabutaka. Kubera ko utakwitega ko bizakorohera kubigeraho cyane ko uwahisemo kuzigenera bamwe akazima abandi ntaho yagiye kandi nta n’ikigaragaza ko azisubiraho agaha abanyarwanda bose uburenganzira bungana. Ushobora gusanga wakungukirwa kurushaho no guharanira ko ibintu bihinduka, maze RUBANDA NAYO IGAHABWA INKONDABUTAKA, aho gukomeza kugoka wubaka ku musenyi. Ni koko kubaka ku butaka udashobora kubonaho inkondabutaka ni ukubaka ku musenyi kubera ko, niba bitaranatangira, igihe kizagera ubwo abantu bazajya baha agaciro amazu yubatswe hakurikijwe imyaka isigaye ngo ubukode bw’ikibanza yubatseho irangire, nk’uko bigenda ahandi.5, 6
Inama ku mpirimbanyi za demokarasi
Bimaze kugaragara ko leta ya FPR igenda ihigika rubanda ku bintu ubusanzwe abaturage bakagombye kuba bafiteho uburenganzira ntayegayezwa. Kubera izo mpamvu, Impirimbanyi za demokarasi n’abandi bafite uburyo bwo gucukumbura no gutangaza uburiganya, ubusambo n’ubuhendo bwa FPR mu bintu binyuranye bigize imibereho y’abanyarwanda, bashobora kwiringira badashidikanya ko nibakoresha ubwo buryo bafite bagafasha rubanda gutahura aho ikwiye kugira amakenga, abanyarwanda batazabura kubibashimira. By’umwihariko, abashobora kubona amakuru yimbitse ku mitangire y’impapuromamo z’ubutaka bazakore icyegeranyo cy’umubare w’abamaze kubona impapuro nkondabutaka n’abatarazibona cyangwa batanemerewe kuzihabwa muturere twose tw’igihugu kandi babitangarize rubanda. Nanone, hazasobanurwe icyo leta ya FPR iba igamije iyo ifashe icyemezo cyo gukura za hegitari z’ubutaka runaka mu mutungo RUSANGE w’igihugu ikabushyira mu mutungo BWITE wayo, niba atari ukwishyiriraho uburyo bwo kuzarangira ibuhaye intore butore zayo (reba itangazo ry’ibyemezo by’inama y’abaminisitiri idasanzwe yo ku wa 24 Kamena 2016, ingingo ya 9, umurongo wa 4)!8 Mu gihe ibyo bitaraba, abirya bakimara ngo bubake mu bibanza bafiteho uburenganzira bw’ubukode gusa bakwiye kubanza kwibaza niba leta izafata inyumbako zabo nk’izabahesha inkodabutaka. Naho ubundi, kwigora wubaka inzu ku kibanza ufiteho uburenganzira bw’ubukode bw’imyaka makumyabiri cyangwa mirongo itatu gusa, ntibitanga icyizere cyane cyane ku muntu uzi neza imikorere ya FPR!
NOTES
*Seburanga J. Leonard ni umwalimu wahindutse impirimbanyi, umwenegihugu wahindutse impunzi, rubanda rugufi wiyemeje gukora politiki. Inyandiko z’ubushakashatsi yakoze zigaragara mu bitangazamakuru mpuzamahanga, birimo ibitangazwa na Elsevier, Springer, Taylor & Francis n’abandi. Yigishaga akanakora ubushakashatsi muri Kaminuza y’u Rwanda kugeza ahunze ubutegetsi bw’igitugu mu Ugushyingo 2015. Ubu aba mu gihugu cy’u Bubiligi.
1Itegeko Ngenga n° 08/2005 ryo kuwa 14/07/2005 rigena Imikoreshereze n’Imicungire y’Ubutaka mu Rwanda ryasimbuwe n’Itegeko Ngenga No 03/2013/OL ryo kuwa 16/06/2013. Nyamara iri tegeko rishya mu ngingo yaryo ya 3 riteganya ko ‘mu gihe atarahindurwa, amategeko, amateka n’amabwiriza yashyiraga mu bikorwa Itegeko Ngenga n° 08/2005 ryo kuwa 14/07/2005 rigena imikoreshereze n’imicungire y’ubutaka mu Rwanda akomeza kubahirizwa mu ngingo zayo zose zitanyuranije n’itegeko rigenga ubutaka mu Rwanda‘.
2Rwanda Natural Resources Authority, 2016. Land transfers in 2015. Retrieved from:http://www.rnra.rw/fileadmin/user_upload/documents/land_doc/Land_Transfers_by_District_in_2015.pdf(last accessed 14 June 2016).
3Eugenie Umuhoza, 28 Werurwe 2013. Kigali: abagera ku bihumbi 10 bagiye kwimurwa nta ngurane y’ubutaka. Byakuwe kuri: http://www.igihe.com/amakuru/u-rwanda/kigali-abagera-ku-bihumbi-10-bagiye-kwimurwa-nta-ngurane-y-ubutaka.html (last accessed 15 June 2016).
4Ingingo ya 15 y’amasezerano y’ubukode igira iti: ‘Nk’uko biteganywa n’Itegeko Ngenga cyangwa itegeko rigena uburyo indishyi itangwa ku butaka bukodeshejwe cyangwa bwataye agaciro, Leta igomba guha Ukodesha indishyi ikwiye mu gihe cya vuba. Ukodesha ntabwo ahabwa indishyi igihe ubutaka bufatiriwe hakurijwe ibiteganywa n’Umutwe wa VI w’Itegeko Ngenga‘ (Reba ku ipaji y’inyuma y’urupapuro rwanditseho ngo ‘AMASEZERANO Y’UBUKODE BURAMBYE’ mu zigize ibyangombwa by’ubutaka wahawe n’Urwego rw’Umubitsi w’Impapurompamo z’Ubutaka).
5Pierre Boissolet, 4 Juillet 2014. Rwanda : le centre culturel franco-rwandais de Kigali démoli à la pelleteuse. Tiré de: http://www.jeuneafrique.com/51106/politique/rwanda-le-centre-culturel-franco-rwandais-de-kigali-d-emoli-la-pelleteuse (last accessed 29 May 2016)>>.
6Clare Rant, 14 October 2011. What’s the difference between leasehold and freehold? Retrieved from:http://www.telegraph.co.uk/finance/property/advice/propertyclinic/8824968/Whats-the-difference-between-leasehold-and-freehold.html (last accessed 16 June 2016).
7Emma Lunn, 3 February 2013. Beware the ‘cheaper’ leasehold option that could cost more in the long run. Retrieved from: https://www.theguardian.com/money/2013/feb/03/beware-lease-hold-cost-more (last acessed 16 June 2016).
8Igihe, 24 Kamena 2016. Itangazo ry’ibyemezo by’inama y’abaminisitiri idasanzwe yo ku wa 24 Kamena 2016. Byakuwe kuri: http://www.igihe.com/politiki/amakuru/article/itangazo-ry-ibyemezo-by-inama-y-abaminisitiri-idasanzwe-yo-ku-wa-24-kamena-2016 (last accessed 9 July 2016).
Source:Seburanga Jean Léonard


text:
Ibikorwa bya buri munsi bisubirwamo kenshi bishobora kugira ingaruka mbi, ariko kubyirinda bikaba byoroshye, nk’uko bitangazwa na gentside.com.
1.Gutwara cyangwa kugenda mu modoka ibirahuri bikinguye : ibi bikunze gukorwa kugirango haboneke akayaga keza gakonje gaturutse hanze, ariko ni igikorwa kibi. Nk’uko inyigo yakozwe na kaminuza ya Calfornie, kumara byibura 6% by’umwanya wawe mu modoka ibirahuri bikinguye, bituma witegeza 45% by’imyuka yanduza mu munsi umwe. Kugirango wirinde ibyago ku bihaha byawe, funga ibirahuri by’imodoka ugendamo. Mu giturage, kuko haba hari ibyanduza bike, ushobora kubifungura.
2.Gutwara isakoshi iremereye : hari igihe uba utwaye igikapu kirimo ibyangombwa byose ukeneye nk’imfunguzo z’inzu, impapuro, amafaranga, umupira w’imbeho, igitenge, ndetse n’ibidakenewe nka sharijeri ya telefoni kandi yuzuye umuriro, agakarito kose ka makiyaje, ndetse n’ibindi. Uyu mutwaro, ngo ushobora gutera ibibazo by’ijosi, kugorama ingingo zimwe na zimwe z’umubiri nk’uruti rw’umugongo, intugu,…Ni byiza ko umuntu atwara isakoshi ntoya agashyiramo ibintu bike kandi byangombwa.
3. Gukora imyitozo ngororamubiri ikabije : ibi byatangaza benshi, kuba siporo na yo iri kuri uru rutonde, mu bisanzwe ari nziza ku buzima ! Gukabya buri gihe bihindura ikintu cyiza kuba kibi. Gukora imyitozo ngororamubiri bishobora gutera impinduka mu misemburo y’umubiri, hakaba ingaruka nko kwiyongera bikabije ibiro, bikaba byaca intege ubudahangarwa bw’umubiri, cyangwa hakabaho ikibazo cy’umugongo. Ni byiza rero gukora siporo ariko ku rugero rutoya.
4. Kwisondeka mu bitotsi : buri gihe uteganya kuryama kare, ariko ntujya ubigeraho. Nk’uko abaganga babitangaza, kutagira gahunda ihamye yo gusinzira, bishobora gutera impanuka y’imitsi yo mu mutwe, ndetse n’indwara y’umutima. Biba byiza hashyizweho isaha yo kuryama ihoraho, kandi ikubahirizwa.
5. Kudacungana n’ibiro byawe : kugira ibiro, ni kimwe mu bibazo by’umubiri abantu benshi batitaho. Ni byiza kugenzura ibiro buri gihe, hanyuma hagafatwa ingamba kuri icyo kibazo, hamwe n’ibijyana na cyo, nk’imirire, bitewe n’uko wasanze ibiro byawe bihagaze.
6. Gutwarwa na stress : Uhangayikishijwe n’inama yo ku kazi, abana ku ishuri, wasize utagaburiye amatungo, muri make, urushye mu bitekerezo. Ibi rero bishobora kugutera umutwe, umuvuduko w’amaraso, uburibwe mu gifu ndetse no kubura ibitosi. Si byiza ko utubazo dutoya twaguhangayikisha, iga kugenzura ibibazo byawe, aho kugirango bikugenzure.
Kubura umwanya, kubura appetit, gutinya kongera ibiro, ibi byose bishobora kuba impamvu yo kudafata ifunguro rya mu gitondo. Mu gihe rero utarifashe, uzumva nta mbaraga ufite, uzirirwa utameze neza. Ni byiza rero kwirengagiza ziriya mpamvu zose, maze ugafata iri funguro.
Amakosa 7 yo kwirinda ku munsi kugirango ugire ubuzima bwiza
Ibikorwa bya buri munsi bisubirwamo kenshi bishobora kugira ingaruka mbi, ariko kubyirinda bikaba byoroshye, nk’uko bitangazwa na gentside.com.


text:
Mu Karere ka Gicumbi, mu Murenge wa Rukomo haravugwa ikibazo cy’abana b’abakobwa babyara bakiri bato dore ko ngo hari n’ababyaye bafite imyaka 15, abaturage barasaba ingamba zihanitse mu guhagarika iki kibazo.
Ababyeyi batuye muri uyu murenge bavuga ko ikibazo cy’abana baterwa inda bakiri bato gihari cyane cyane ku banyehsuri bakiri mu mashuri yisumbuye, bari mu myaka 15 y’amavuko no kuzamuka.
Nyiragire Josiane umwe mu babyeyi batuye mu karere ka Gicumbi mu murenge wa rukomo avuga ko ikibazo cyo guterwa inda kw’abana b’abakobwa kiri ku banyeshuri aho bahura n’abagabo babashukisha amafaranga.
Nyiraneza ati “Abana baterwa inda ni abari mu myaka 15 y’amavuko kuzamuka, gusa nta yindi mpamvu, ni iyo ngiyo yo gushukishwa amafaranga.”
Umubyeyi witwa Nyirahabimana Esperence na we yadutangarije ko impamvu abana baterwa inda bakiri bato muri aka gace, ngo baba bananiye ababyeyi babo hanyuma bahura n’abagabo bakabashukisha amafaranga bakabatera inda.
Ati “Hari abagabo babashukisha amafaranga, birashoboka ko ari ikibazo cyo kudakurikirana neza abana, ariko iyo ushatse kumucyaha ajya kukurega ku bayobozi, abayobozi bakakureba nabi.”
Nyirahabimana yakomeje asaba inzego za Leta zibishinzwe ko zabifatira ingamba, bagakurikirana abana maze bakava mu ngeso z’ubusambanyi bibaviramo kubyara bakiri bato.
Twasabyimana Evariste nawe yatangarije Umuseke ko guterwa inda ukiri muto akenshi biterwa n’ubukene, ugasanga abana b’abakobwa bishoye mu buraya kubera, uretse ko ngo hari n’igihe iba ari ingeso.
Ati “Umwana arananirana akaza hano mu mujyi, abahungu ba hano bakamushukisha amafaranga ugasanga bamuteye inda akabyara ari muto cyane.”
Umuyobozi w’Akarere ka Gicumbi Juvenal Mudaheranwa avuga ko ingamba bafite ari iyo gukomeza ubukangurambaga buri munsi kuko ngo ari abantu bakuru bashuka abana.
Avuga ko hari abana bagera ku myaka y’ubwangavu aho kugira ngo bitabire gahunda yo kwiga kuguma mu rugo bakajya gusambana bikabagiraho ingaruka.
Ati “Ubukangurambaga bureba izo mpande zombi kuko amategeko arahari abihana ariko ikindi ni uko dushyira imbaraga mu kugumisha abana mu ishuri kuko muri ibyo bibazo usanga abahura na byo ari abatitabira ishuri, bariretse imburagihe. Mu mihigo y’akarere harimo no kuba umwana uri mu myaka yo kwiga agomba kuba ari mu ishuri kugeza byibura amashuri 12 y’uburezi bw’ibanze 100%.”
Muri Gicurasi 2017, Minisiteri y’Uburinganire n’iterambere ry’umuryango (MIGEPROF), yatangaje ko mu mwaka wa 2016 abana b’abakobwa bari hagati y’imyaka 16 na 19 bagera ku 17 500 batewe inda zitateguwe ndetse bibaviramo ingaruka zirimo no kuva mu ishuri.
Daddy SADIKI RUBANGURA
UMUSEKE.RW


text:
Mu ntangiriro za 2018, Uwiringiyimana yahagaritswe muri ADEPR, Paruwase ya Kicukiro Shell yasengeragamo, ashinjwa ingeso zirimo ubusambanyi n’ubuzererezi. Uyu muhanzi yavuzweho gutera inda abakobwa, agatsemba ariko byaje kumuviramo guhagarikwa mu itorero yasengeragamo.
Bosebabireba yongeye guhura n’ibizazane muri Gashyantare 2018, ubwo hacicikanye inkuru ku mbuga nkoranyambaga ko yakubiswe bikomeye n’amabandi yamuteze avuye kuririmba i Kampala. Mu gihe yivurizaga muri Uganda atangiye gutora agatege, hadutse igihuha ko yaba yitabye Imana.
Akigaruka mu Mujyi wa Kigali yatangarije mu kiganiro ’Samedi Détente’ ko iby’amakuru yo guhagarikwa na ADEPR atayazi; amagambo yaherekeje icyifuzo cyo guhemberwa indirimbo ze zikungahaye ku butumwa bwigisha abapagani binyuze mu bihangano bye bicurangwa no mu tubari.
Yagize ati “Hari n’ikindi nabonyemo ngo indirimbo zanjye muri iyi minsi zumvikana ahantu hari abapagani no mu tubari, ngo icyo nacyo ni icyaha. Ahubwo njye numva nagahembewe ko nkora indirimbo zivuga Imana zikagera ahantu abavugabutumwa bandi batagera.”
Mu kiganiro cyihariye, IGIHE yagiranye na Rev. Karuranga Ephrem, yasobanuye ko nta masezerano ADEPR igirana n’umuhanzi yo kumuhembera ibihangano bye.
Yagize ati “Nta masezerano tugira n’umuntu ukora ivugabutumwa kuko iryacu ari umuhamagaro ku mukirisitu wese n’uburyo arikozemo. Abakirisitu bose bakora ivugabutumwa bazahembesha he? Njye nzi ko dukorera Imana kandi ariyo izaduhemba. Bosebabireba utegereje ko ivugabutumwa arihembesha ntabwo ryaba ari ivugabutumwa.”
Yakomeje ati “Ivugabutumwa ni umurimo utagamije inyungu ahubwo ugarurira abantu Kirisitu, aho yabikorera hose ni uburenganzira bwe ariko kuvuga ngo ADEPR iramuhemba njye nkeka ko bwaba ari ubuyobe bukomeye.”
Rev Karuranga yavuze ko ivugabutumwa ritegurwa bityo ridakwiye gukorerwa ahantu habonetse hose.
Yagize ati “Mu kuvuga ubutumwa bwiza hari ibintu byo kwitaho. Ubutumwa ngiye kuvuga ndabubwira nde, ndabukorera he, ndabukoresha iki? Mbese koko aho mu kabari niho butangirwa bukagira ireme? Njyewe ntabwo nabishyigikira kuko ivugabutumwa rigira uko ritegurwa n’aho rikorerwa. Ahubwo bishobora guteza ikibazo (gukorera ivugabutumwa mu kabari) kuko iyo ushaka guha umuntu ubutumwa uramutegura. Uwo ushaka kubwira ubutumwa nawe arabyemera. Nkeka ko hari abaza mu kabari bataje kumva ubutumwa.”
Bosebabireba amaze imyaka isaga icumi akora ivugabutumwa ry’indirimbo; yamamaye mu zakanyujijeho mu myaka yo hambere zirimo “Ikiza urubwa’’, ‘‘Ingoma’’, ‘‘Icyifuzo’’, ‘‘Bugacya’’, ‘‘Bosebabireba’’ n’izindi.


text:
Hari mu kiganiro yagiranye n’abanyamakuru ku gicamunsi cyo kuri uyu wa 11 Ugushyingo 2017 muri Kigali Marriott Hotel.
Muri iki kiganiro Intego hagarutswe ku giterane cy’amasengesho y’iminsi 120 Itorero ry’Abacunguwe rigiye gusoza hakazanatangizwa ku mugaragaro televiziyo ya Gikristo y’iri torero, yitwa TV7.
Mu gihe hagiye humvikana abashyira mu majwi Bishop Rugagi bavuga ko imbaraga akoresha azikomora muri Nigeria, Uganda n’ahandi, we ubwe yabihakanye agaruka no ku bindi bimuvugwaho.
Iki kibazo yagisubije aseka ati "Pasiporo yanjye ntirajyamo viza ya Nigeria n’umunsi n’umwe. Hari n’abavuga ko imbaraga nazikuye muri Uganda; ibyo na byo sibyo kuko Uganda uretse kuba mfiteyo inshuti tuvugana ku mbuga nkoranyambaga nta bindi."
Yakomeje avuga ko imbaraga akoresha ibitangaza birimo gukiza abarwayi, gusengera ingumba zikabyara, abikora mu kwizera yishingikirije ijambo ry’Imana.
Abanyamakuru bakomeje bamubaza no ku byo yigeze kuvugira mu giterane cy’amasengesho ko agiye kujya azura abapfuye.
Asubiza yagize ati “Nta kibazo kirimo ahubwo cyaba ari igisubizo. Akenshi ngendera mu byanditswe keretse utizera icyo ijambo ry’Imana rivuga. Muri Matayo 10:1-8, ijambo ry’Imana rivuga ngo mugende mukize abarwayi muzure n’abapfuye. Niba ijambo rinyemerera kuzura abapfuye nkabivuga, mbivuze nk’uko ijambo rivuga, ntawe ukumiriwe kubivuga.”
Yakomeje avuga ko Imana ishobora kumukoresha agasengera umuntu wapfuye akazuka. Ati “Imana yabikora kimwe nuko itabikora. Musengeye akazuka icyubahiro ni icy’Imana. Atanazutse kandi ntabwo arinjye wamwishe[…]njyewe ndi intumwa cyangwa ndi umuhanuzi, icyo nkwiriye gukora ngomba kugikora kugira ngo izina ry’Imana rihabwe icyubahiro.”
Rugagi nta wuramuzanira umurambo ngo awusengere
Nubwo Bishop Rugagi avuga ibi ariko yatangaje ko batazamuzanira umurambo ngo awusengere. Ati “Kugeza uyu munsi ntibaranzanira uwapfuye ngo musengere yange kuzuka cyangwa se azuke ahagarare. Icyakora barahari abo baterura bakaza bameze nk’abapfuye Imana ikongera ikabasubiza mu buzima bwabo.”
Yakomeje avuga ko Imana nimubwira ngo ajye gusengera abapfuye bari mu buruhukiro azajyayo, kandi ngo naramuka agiye ntawe azahamagara ngo aze afate amashusho, ariko Imana nimubwira kubimenyesha abanyamakuru ngo azabibabwira.
Bishop Rugagi afite inzozi ko mu minsi iri imbere azagura indege
Uyu mukozi w’Imana umaze kuba ikimenyabose yahamije ko nta wukumiriwe kugura indege, bityo ko igihe nikigera azayigura.
Ati “Indege ni byo nzayigura, niba nzayigura abantu bose barakize simbizi, niba nzayigura hakiriho abakene simbizi, gusa icyo nzi ni uko tuzarinda tuva mu isi abarira barira, abaseka baseka.”
Abarwayi bareke kujya kwivuza ku baganga bajye kwa Rugagi abasengere?
Uyu mushumba avuga ko iyo amaze gusengera abarwayi bagakira, abasaba kujya kwa muganga kugira ngo babasuzume abe ari bo bameza ko bakize koko.
Yasobanuye ko asengera abarwaye indwara zitandukanye zirimo kanseri, Sida, diyabete, inda zahirimye, abagore batwite igihe kirekire n’ibindi.
Muri Gicurasi 2017, hari umusaza wo mu Ntara y’Iburasirazuba wavuze ko ari se wa Bishop Rugagi, agashimangira ko umuhungu we yihangiye umurimo kubera Itorero yashize kandi ko abayeho neza mu gihe we abayeho nabi.
Avuga kuri uyu wiyita Se yagize ati “Data yapfuye tariki 12 z’ukwezi kwa karindwi mu 1987 tumushyingura muri Congo. Yari amaze iminsi avuye ku Kibuye, aje afatwa n’uburwayi mu minsi ibiri yari apfuye. Uwaje akavuga ibyo ko ari we data... kuva navuka sinigeze mbona data arya bombo, nabonye umusaza arya bombo y’agati nabibonye kuri ‘youtube’ avuga ngo hari na karumuna kanjye kari mu myitozo.”
Akomeza avuga ko uwavuze ko ari Se ari umushinyaguzi. Ati “Nabyita ko ari nko gusebya cyangwa se gutesha agaciro ubuzima bw’umuntu. Harimo gushinyagura.”
Rugagi yavuze no ku by’impeta byavugwaga ko yari irimo imbaraga zituma akora ibitangaza, kuri ubu akaba atakiyambara. Yabwiye abanyamakuru ko iyi mpeta yari iy’umurimbo nta zindi mbaraga zari ziyirimo, kuri ubu akaba yarayitanze ubwo hatangwaga ituro ryo gufasha umugore wari ufite umwenda wa banki. Ku bamwita umutekamutwe ngo si igitangaza kuko na Yesu yiswe umutekamutwe kandi ari umwana w’Imana.


text:
Nyuma y’aho indwara ya kabore yibasiye igihingwa cy’imyubati (Cassava Brown Steak Diseases: CB SD), by’umwihariko mu Turere gihingwamo ku bwinshi, nyuma y’aho kandi Ubuyobozi Bukuru bw’Igihugu bufashe icyemezo cyo gutumiza mu mahanga imbuto yihanganira ubu burwayi igatangira guhabwa abahinzi kuva mu mwaka wa 2015, ubu mu Karere ka Ruhango ikibazo cy’ibura ry’imbuto y’imyumbati cyamze gukemuka.
Abitabiriye inama nyunguranabitekerezo kuri gahunda zo kwihaza mu biribwa (Food Security) yabereye ku Kicaro cy’Akarere kuri uyu wa kane tariki ya 8 Gashyantare 2018 bishimiye ko imbuto y’imyumbati yongeye kuboneka abahinzi bakaba baratangiye kuyihererekanya nk’uko byari bisanzwe mbere y’ubu burwayi.
Umuyobozi wungirije w’Akarere ushinzwe ubukungu n’iterambere, Twagirimana Epimaque, ati “Twari twashegejwe n’iriya ndwara y’imyumbati, ariko tugira amahirwe yo kuba Leta yaraduhereyeho iduha imbuto.”
“Ubu hari hashize imyaka igera kuri itatu turi mu butubuzi bw’imbuto, ariko igishimishije ni uko uyu munsi umuhigo w’Akarere w’ubuhinzi bw’imyumbati tumaze kuwesa hafi 100%. Iyo abantu bageze kuri 90 n’ibindi kandi hakiri “saison” (Igihembwe cy’ihinga) yindi izarangira ku mwezi kwa kane, kwa gatanu imvura icika, biduha ikizere ko imyumbati yongeye kuboneka”.
Nanone kandi agira ati “Ubu dufite hegitari hafi 8000 ziteyeho imyumbati. Ibi bivuze yuko muri “saison” itaha abahinzi bacu bazahinga imyumbati bahana imbuto nk’uko byari bisanzwe”.
Uyu muyobozi avuga kandi ko igikeneye gushyirwamo imbaraga ari ukurinda imbuto ubundi burwayi.
Muri urwo rwego hakazashyirwaho uburyo bwizewe bwo guhererekanya imbuto. Ubwo buryo rero ngo ni urwego rw’abatubuzi bazajya bageza imbuto yizewe ku bahinzi.
Abahinzi bo bakaba bashishikarizwa kutizera ubuziranenge bw’imbuto bakuye aho ariho hose, ahubwo bakajya batera izo bahawe n’abatubuzi bazwi.
Kugira ngo umusaruro w’ubuhinzi muri rusange wiyongere, by’umwihariko ku bihingwa byatoranyijwe, inama yasabye abacuruzi b’inyongeramusaruro gushyira mu bikorwa ibyo bumvikanyeho n’ubuyobozi bagashyira ububiko (Stocs) bw’inyongeramusaruro muri buri Kagali, kugira ngo borohereze abahinzi kuzibona kuko usanga hari benshi igiciro cyo kuzigeza iwabo kiremerera bikaba byaba intandaro yo kutazikoresha.


text:
Wakomotseku bajura bahonotse amavunja n’ubushita bwa Muryamo ya mbere, ahagana mu mwaka w’i1880. Uyu mugani ntiwadutse kera cyane, wadutse ku ngoma ya Kigeli Rwabugili. Muryamo imaze guca ibintu mu nka, na yo amavunja n’ubushita biyogoza abantu.
Ubwo habaye icyorezo gikomeye mu Rwanda; abagihonotse babita Ibirayi. Haciyeho iminsi, abo bitwaga ibirayi bihindura abashimusi (abajura biba inka); bakajya biba inka z’abakirwaye amavunja zahonotse muryamo. Bamaze kumenyereza umwuga wabo biyita Inyagirabahunde; imbwa zabo bazita Ibikurankota. Kwiyita Inyagirabahunde byashojwe na Kanyabashi kaSebanyambo na mugenzi we Munigantama. Bombi bari batuye i Murambi wa Mwaka ho mu Kabagari (Masango, Gitarama).
Kanyabashi yamaze kuryoherwa n’ubwo bushimusi bwariho icyo gihe, kandi yishimye n’umuryango mugari, arahimbarwa arubahuka, yiyita Kigeli nka Rwabugili. Yiyemeza gutora ingabo ze muri abo bajura bari bayogoje u Rwanda, azita Inyagirabahunde; (ari ukugenekereza amatwara y’Ingangurarugo za Kigeli Rwabugili, zasakizaga Abahunde (Abashi) zikabanyagira nk’imvura y’umuhindagano.
Nuko abo bajura aho bari hose mu Rwanda bitwa Inyagirabahunde. Bigeze aho rubanda barabihina bivugira «Inyagira» gusa. Zihuza izina n’imigambi zirasara zirasizora hamwen’imbwa zazo Ibikurankota»; ziyogoza u Rwanda. Zigatera zikanyaga inka zikazishorera kumanywa nyaruhangari; n’amajoro ariko ntiziyakangwe; ihene ku biziriko zikazitura; nyirubwite yagerageza kuzikabukira zikamucura inkumbi.
Kuva ubwo niho ihene bazise ingarukirwa kuko ari bwo rubanda rwinshi rwazinenutse bakazirya; mbere ntizaribwaga na bose. Na byo Ibikurankota byatangiraga abantu mu mayira bikabarya; byari byarahindutse nk’ibirura, ku mpamvu yo kurya abapfu bishwe n’amavunja n’ubushita. Nuko ibintu biradogera. Ubwo Rwabugili yari yaratabaye i Gikore cy’Abarihira. Amaze gutabaruka babimusanganiriza mu rugo rwe rw’i Rubengera; bati «Tabara u Rwanda rwawe Inyagira n’Ibikurankota byazo zirarurimbuye»! Imbarutso yo kuzitanga n’imbwa zazo iba wa mutware wazo, Kanyabashi. Muri iyo minsi Rwabugili yahigiriraga gutera kw’ Ijwi.
Araye ari buhaguruke, abanyabyuma be bamubwira ko impu yambaraga zashaje. Azitumiza ku Kamonyi kwa Kazanenda ka Mushoza wali umutware w’abakannyi. Intumwa irahutera isohoza ubutumwa ikitaraganya. Kazanenda atoranya impu nziza ebyiri aziha umuhungu we Serudibura ngo azishyire Rwabugili i Rubengera. Ageze mu Kabagari, Inyagira za Kanyabashi ziramufata ziramumushyira; amwambura impu arazigera. Se Sebanyambo abonye kozimubereye aranezerwa; ati «Izi mpu zikwiye Kigeli cyanjye ureke icya Rwogera»!
Kanyabashi yendamo rumwe, urundi arusubiza Serudibura; aramubwira, ati «Uru rushyire Rwabuguri maze umumbwirire, uti «Ngurwo uruhu akuramuriye urundi yarwenze» – Uwo ari Kanyabashi wivuga. Serudibura arikiriza ararwakira; amusaba umusare wo kumwambutsa Nyabarongo. Undi amuha uwitwa Kabacuzi, ati «Jya kunyambukiriza uyu muntu ni uwa mugenzi wanjye Rwabugili, amushyiriye ruriya ruhu musaguriye. Kabacuzi ashyira nzira baragenda aramwambutsa. Serudibura araboneza agera i Rubengera ku kirengarenga.
Abo asanze ku karubanda bamubaza amagenzi ye; arayabatekerereza. Bati «None se wa mwana we ko uzaniye umwami ubwanza»? (igicagate, ikigabanye). Ati «Nimuntambutse gusa ibindi ndabyivugira. Umunyagikari aramutambutsa amujyana aho Rwabugili yabugurizaga; at i «Dore uyu mwana nakubwire amakuba yaboneye mu nzira». Serudibura atekerereza Rwabugili; ati «Data yampaye impu ebyiri ngo nkuzanire, ngeze mu Kabagari, umuntu waho Kanyabashi wiyise Kigeli arazinyambura; yenda rumwe urundi ararunsubiza, ambwira ngo «Mushyire urwo musaguriye, urunguru umwami azarwambara». Rwabugili abyumvise afata ubushungu ararakara arabisha. Abwira Bisangwa na Mugugu, ati «Ntanze imbwa n’utubwana twayo». Ubwo yavugaga Kanyabashi n’Inyagira ze n’Ibikurankota byabo. Yungamo, at i «Nimuhaguruke dutere imbwa. Abandi, bati «Twese dutere Kanyabashi koko nta soni»?
Rwabugili ariyumvira, at i «Ni koko!ati «Noneho nihatere Rwidegembya wenyine»! Abandi, bati «Nabwo ni nk’aho waba ari wowe uteyeyo; bati «Shaka undiworoheje»! Rwangampuhwe rwa Nkangura aba araje. Agitunguka baramufatirana, bati «Jya i Mwaka urebe uwo muntu wahigomekeye». Aboneza ubwo. Abasabye ibya Kanyabashi bamwoma mu nyuma. Baragenda, bageze mu Burenga bwa Budaha buba burije barara aho. Rwangampuhwe acumbika mu ngabo ze. Yohereza intumwa mu Bakeramihigo b’i Nyabitare bya Muhanga, ngo bazinduke iya Rubika bahurire i Murambi kwa Kanyabashi zambaye. Nuko inkoko abahungu bayirara ku kababa, mu rukerera basakiza kwa Kanyabashi, bahasanga imbaga y’abantu, urugamba rurambikana.
Aba Kanyabashi bakubita Abakeramihigo inshuro ndende, barabashushubikana babageza ku mugezi wa Nyagikona. Igihe bagiye kuwubambutsa, Rwangampuhwe aremarara; ati «Ndi Inkikabahizi ya Rwizihirangabo sinkandagira mu mazi y’igitondo ngira ubute». Abakeramihigo bumva icyo ashatse kuvuga, bahindukirana ibakwe bagarukana Inyagira. Bazikubita inshuro bazigeza mu muharuro kwa Kanyabashi. Bagenzi babo b’ i Nyabitare baba barahasesekaye. Urwa Kanyabashi baruha inkongi rurakongoka; abigwamo n’umuryango we n’ingabo ze zimwe. Inka zitwarwa na Giharamagara umusozi utwarwa na Rwangeyo; ni bo bari babisabye Rwabugili mu igaba ry’igitero.
###google###
Nuko guhera ubwo, Inyagira zose aho ziri hose bazihigira kubura hasi no kubura hejuru. Ariko kuzirwanya bibanza kubabera ibamba, kuko zari zimaze kuba nyinshi, kandi zirwanywa n’abanyantege nke bakinobagizwa n’amavunja, banakirutse n’ubushita. Ariko kuko ngo «Nta nduru irwana n’ingoma, iz’ibwami zarashyize zizitoraguza uruhindu. Zimaze kurimbuka badukamuri za mbwa zazo Ibikurankota; na zo barazihiga barazica barazitsemba. Nuko ibyorezo birijuka, umudendezo uba wose, amayira yongera kuba nyabagendwa. Ariko ngo «Aho kabaye ntikahava»; nyuma y’aho ku ngoma ya Yuhi Musinga byarongeye biba nKuko.
Kuri iyo ngoma, Inyagira zongeye kwaduka mu gihugu bisa n’ibya mbere, ariko ntizongera kwiyita Inyagira ziyita Intabikangwa, maze nazo ziyogoza u Rwanda ziba ku mugaragaro, mu gihugu haba ibikubarara imyaka cumi isaga. Ababirigi babonye ko bisayishije, bazifatira imigambi mu mwaka w’i 1925. Barazifata barazifunga, ndetse n’abatware b’imisozi zari ziganjeho bamwe baranyagwa baranafungwa kuko batazamaganye. Ubwo ubujura n’ubwicanyi byongera guhosha igihe kirekire. Ariko abantu ntibahaha; ngo «Aho kabaye ntikahava:byashyize kera iyo ngeso y’ubujura n’ubwicanyi irubura, noneho Inyagira zizutse zizukana izina ry’irivashyanga zitwa «Amabandi». Amabandi ni abagizi ba nabi nk’inyagira; mbese rwoseni Inyagira ubwa zo; kuko na bo ari ibiraramisagara nka zo.
Dore ubwo bubuye mu mwaka W i 1960, u Rwanda bararwogogoje:maze bakikora nk’Inyagira za kera, bagasakiza urugo nyirarwo arurimo, bagapfukirana bagasahura ndetse bakica; uwo badahwanyije bagasiga intere, ucitse ku icumu agasigara iheruheru bamukenyeje rushorera. Leta y’u Rwanda yafashe imigambi yo kubakangara bamaze gusayisha. Kuva rero ahagana mu mwaka wa 1900, ni bwo uwo mugani wadutse, baba babonye umuntu wataye umuco nyamurema akayabira ingeso z’ubugome, bakamugera kuri za nyagira zo ku ngoma ya Rwabugili, bati «Yihinduye inyagira». Mbese ni nk’uko ubu tuvuga ngo naka yihinduye ibandi mu bandi.
Kwihindura inyagira = Kwigira umubandi : umujura w’ikirara misagara.